(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΣΤ΄

Παρασκευή 16 Ιουλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 19 Ιουλίου 2021, σελ.   
3. Συζήτηση επικαίρων ερωτήσεων:   
 α) Προς τον Υπουργό Εσωτερικών, με θέμα: «Επιλογή Διοικήσεων στον Δημόσιο Τομέα», σελ.   
 β) Προς τον Υπουργό Εργασίας και Κοινωνικών Υποθέσεων με θέμα: «Να ανανεωθεί η σύμβαση με τον Δήμο Φαιστού και να συνεχίσει τη λειτουργία του το Γραφείο Ανταπόκρισης του ΟΑΕΔ στο κτήριο του δημαρχείου στις Μοίρες», σελ.   
 γ) Προς τον Υπουργό Προστασίας του Πολίτη:   
 i. με θέμα: «Δεκαοχτάχρονη θύμα απαγωγής, βιασμών και μαστροπείας βιώνει παράνομη μεταχείριση από την Ελληνική Αστυνομία και τη Διεύθυνση Εσωτερικών Υποθέσεων», σελ.   
 ii. με θέμα: «Σκανδαλώδης παραχώρηση προστασίας για τον καταδικασμένο επιχειρηματία Λαυρεντιάδη», σελ.   
 iii. με θέμα: «Ανάγκη ενίσχυσης τμημάτων Ενδοοικογενειακής Βίας της Ελληνικής Αστυνομίας (ΕΛΑΣ)», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
  
Β. Επί των επικαίρων ερωτήσεων:  
ΑΡΣΕΝΗΣ Κ. , σελ.  
ΒΟΡΙΔΗΣ Μ. , σελ.  
ΕΛΕΥΘΕΡΙΑΔΟΥ Σ. , σελ.  
ΖΑΧΑΡΙΑΔΗΣ Κ. , σελ.  
ΚΑΦΑΝΤΑΡΗ Χ. , σελ.  
ΚΕΓΚΕΡΟΓΛΟΥ Β. , σελ.  
ΟΙΚΟΝΟΜΟΥ Ε. , σελ.  
ΤΣΑΚΛΟΓΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΞΣΤ΄

Παρασκευή 16 Ιουλίου 2021

Αθήνα, σήμερα στις 16 Ιουλίου 2021, ημέρα Παρασκευή και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ.**

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-7-2021 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΞΕ΄ συνεδριάσεώς του, της Πέμπτης 15 Ιουλίου 2021, σε ό,τι αφορά την ψήφιση στο σύνολο του σχεδίου νόμου: «α) Ενσωμάτωση στην ελληνική νομοθεσία διατάξεων των Οδηγιών (ΕΕ) 2017/2455, (ΕΕ) 2019/1995 και (ΕΕ) 2018/1910 όσον αφορά υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως και σχετικές ρυθμίσεις - β) Τροποποιήσεις του ν. 4649/2019 «Πρόγραμμα παροχής εγγύησης σε τιτλοποιήσεις πιστωτικών ιδρυμάτων» (Α΄206), βάσει της C(2021) 2545/09.04.2021 (2021/N) εγκριτικής απόφασης της Ευρωπαϊκής Επιτροπής για παράταση του προγράμματος «ΗΡΑΚΛΗΣ» - γ) Διατάξεις για τη ρύθμιση οφειλών και την παροχή δεύτερης ευκαιρίας - Τροποποιήσεις του ν. 4738/2020 και λοιπές διατάξεις»).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β.ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 19 Ιουλίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 931/6-7-2021 επίκαιρη ερώτηση του Βουλευτή Α΄ Αθηνών του ΣΥΡΙΖΑ - Προοδευτική Συμμαχία κ. Νικόλαου Φίληπρος την Υπουργό Παιδείας και Θρησκευμάτων, με θέμα: «Μεγάλο βήμα προς την οπισθοδρόμηση ο εξοβελισμός μαθημάτων των Κοινωνικών Επιστημών και της Καλλιτεχνικής Παιδείας από το λύκειο».

2. Η με αριθμό 930/5-7-2021 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδουπρος τον ΥπουργόΝαυτιλίας και Νησιωτικής Πολιτικής, με θέμα: «Διαλεύκανση της δολοφονίας του Σήφη Βαλυράκη».

3. Η με αριθμό 937/10-7-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Τουρισμού,με θέμα: «Ναυάγιο Ζακύνθου, διαρκής καταπάτηση του δημόσιου συμφέροντος».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 933/7-7-2021 επίκαιρη ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μουζάλαπρος τον Υπουργό Υγείας, με θέμα: «Άρση της απόφασης διακοπής των εφημεριών των ορθοπεδικών κλινικών του νοσοκομείου «Ασκληπιείο» Βούλας».

2. Η με αριθμό 941/12-7-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Ναυτιλίας και Νησιωτικής Πολιτικής, με θέμα: «Παραμένει αδήριτη η ανάγκη για την πλήρη και σε εύλογο χρόνο διαλεύκανση του θανάτου του Σήφη Βαλυράκη».

3. Η με αριθμό 938/11-7-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Οικονομικών,με θέμα: «Ποικίλο Όρος: ώρα μηδέν για την προάσπιση του δημόσιου και δασικού χαρακτήρα του».

4. Η με αριθμό 936/9-7-2021 επίκαιρη ερώτηση της Βουλευτού Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Θεανώς Φωτίου προς τον Υπουργό Εργασίας και Κοινωνικών Υποθέσεων,με θέμα: «Στον αέρα συνεχίζουν να παραμένουν εκατοντάδες χιλιάδες παιδιά και οικογένειες για το πρόγραμμα των voucher βρεφονηπιακών σταθμών, κέντρων δημιουργικής απασχόλησης (ΚΔΑΠ) και κέντρων δημιουργικής απασχόλησης παιδιών με αναπηρία (ΚΔΑΠΑΜΕΑ), ενώ με απαράδεκτα νομοθετήματα, που εκδίδετε υπονομεύετε το ολοήμερο σχολείο και δημιουργείτε κέντρα δημιουργικής απασχόλησης (ΚΔΑΠ) και εργαζόμενους δύο ταχυτήτων».

5. Η με αριθμό 942/12-7-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Αγροτικής Ανάπτυξης και Τροφίμων, με θέμα: «Άμεση αντιμετώπιση των προβλημάτων, που έχουν δημιουργηθεί με τα προγράμματα των ελαιουργικών φορέων».

6 Η με αριθμό 943/12-7-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Οικονομικών, με θέμα: «Συνεχίζεται η απαξίωση των Ελληνικών Αμυντικών Συστημάτων (ΕΑΣ)».

7. Η με αριθμό 944/12-7-2021 Επίκαιρη Ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Αγροτικής Ανάπτυξης και Τροφίμων, με θέμα: «Καταγραφή των ζημιών, που προκλήθηκαν από τις υψηλές θερμοκρασίες στις αγροτικές καλλιέργειες και άμεσα μέτρα στήριξης των παραγωγών».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6177/21-4-2021 ερώτηση του Βουλευτή Ευβοίας του ΣΥΡΙΖΑ - Προοδευτική Συμμαχία κ. Ευάγγελου Αποστόλουπρος τον Υπουργό Υγείας, με θέμα: «Διαρκής υποβάθμιση του Γενικού Νοσοκομείου - Κέντρου Υγείας (Γ.Ν.-Κ.Υ.) Κύμης».

2. Η με αριθμό 6843/25-5-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Περιβάλλοντος και Ενέργειας, με θέμα: «Εγκατάσταση νέων ανανεώσιμων πηγών ενέργειας (ΑΠΕ) στην Κρήτη».

3. Η με αριθμό 6650/608/17-5-2021 ερώτηση και αίτηση κατάθεσης εγγράφων του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον ΥπουργόΥποδομών και Μεταφορών,με θέμα: «Κατάθεση της έκθεσης αποτίμησης της αξίας της επιχείρησης του Οργανισμού Αστικών Συγκοινωνιών Θεσσαλονίκης (ΟΑΣΘ) σύμφωνα με το άρθρο 25 του ν.4482/2017».

4. Η με αριθμό 6633/17-5-2021 ερώτηση του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ.Σωκράτη Φάμελλουπρος τον Υπουργό Περιβάλλοντος και Ενέργειας,με θέμα: «Μοναδική στρατηγική της κυβέρνησης ΝΔ για τη ΔΕΗ και τον ενεργειακό τομέα η διαρκής επιβάρυνση των καταναλωτών».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στέλιος Κουτνατζής μάς ενημερώνει για τις επίκαιρες ερωτήσεις της σημερινής συνεδρίασης, όπως σας έχουν διανεμηθεί.

Αρχίζουμε με την πρώτη με αριθμό 932/7-7-2021 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του ΣΥΡΙΖΑ - Προοδευτική Συμμαχία κ. Κωνσταντίνου Ζαχαριάδηπρος τον Υπουργό Εσωτερικών, με θέμα: «Επιλογή διοικήσεων στον δημόσιο τομέα».

Θα απαντήσει ο Υπουργός Εσωτερικών κ. Μαυρουδής Βορίδης.

Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς θέλω να σας ευχαριστήσω, διότι όποτε σας έχω απευθύνει ερώτηση, είστε πάντα εδώ και άμεσα, όχι σαν κάτι άλλους που όταν τους ρωτάνε, είναι άφαντοι, εξαφανίζονται, έρχονται άσχετες ημέρες και δεν απαντάνε ποτέ στα ερωτήματα, στα οποία έχουν θεσμικά υποχρέωση να απαντήσουν. Και αναφέρομαι φυσικά στον κοινοβουλευτικό έλεγχο, που κάνει το κόμμα μας την ώρα του Πρωθυπουργού, αλλά στην ώρα του Πρωθυπουργού ποτέ ο Πρωθυπουργός δεν είναι στην ώρα του και στη θέση του.

Κύριε Βορίδη, ο κ Μητσοτάκης και εσείς, ως αρμόδιος τομεάρχης τότε, λέγατε προεκλογικά ότι αν κερδίσει η Νέα Δημοκρατία -και κέρδισε-, θα φέρετε ένα πλαίσιο αριστείας, αξιοκρατίας, αποκομματικοποίησης της δημόσιας διοίκησης. Ποτέ ξανά στο παρελθόν κανείς δεν κορόιδεψε τόσους πολλούς για τόσο πολύ. Αυτό οφείλω να σας το αναγνωρίσω. Τι έγινε μετεκλογικά; Ακριβώς τα αντίστροφα από αυτά τα οποία λέγατε προεκλογικά: στελέχωση του κράτους με «γαλάζια» παιδιά, παράκαμψη του ΑΣΕΠ, απευθείας τοποθετήσεις προϊσταμένων χωρίς κρίση, εκτόξευση αριθμού μετακλητών, απευθείας αναθέσεις. Και σαν να μην φτάνει αυτό, φέρατε σύστημα επιλογής διοικήσεων, ενώ ήδη είχατε στελεχώσει τις διοικήσεις των νομικών προσώπων δημοσίου δικαίου με «δικά σας παιδιά», και αυτός είναι ένας νόμος ο οποίος, κατά τη γνώμη μας και κατά την παρατήρησή μας, είναι «παγωμένος». Εσείς πρόσφατα δηλώσατε ότι αυτός ο νόμος εφαρμόζεται κανονικά.

Σας ρωτώ λοιπόν πόσες προκηρύξεις επιλογής διοικήσεων έχουν εκδοθεί, σύμφωνα με τις διατάξεις του ν.4735 του 2020, πόσοι Πρόεδροι, Αντιπρόεδροι, διοικητές, αναπληρωτές διοικητές, υποδιοικητές, διευθύνοντες ή εντεταλμένοι σύμβουλοι έχουν διοριστεί με τις ίδιες διατάξεις και με ποιες αποφάσεις επιλογής διορισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δέκα δευτερόλεπτα ακόμη, κύριε Πρόεδρε.

Επίσης, ποιο είναι το χρονοδιάγραμμα υλοποίησης των πάγιων διατάξεων της νομοθεσίας, αναφορικά με την επιλογή των διοικήσεων των νομικών προσώπων του δημοσίου;

Το λέω αυτό, διότι δύο χρόνια τώρα δεν έχετε κάνει απολύτως τίποτα, είστε τζάμπα μεταρρυθμιστές, ψηφίζετε νόμους και διορίζετε μόνο τους κολλητούς και τους φίλους σας και θέλω και θέλουμε και ο ελληνικός λαός ζητάει και απαιτεί συγκεκριμένα στοιχεία.

Είναι εμβληματικό δε αυτό που κάνατε στο ΕΚΔΔΑ που δεν βγάλατε προκήρυξη και κάνατε απευθείας την τοποθέτηση, εσείς που λέγατε ότι θα κάνετε αξιοκρατική τοποθέτηση.

Τέλος, είμαι συγκινημένος, κύριε Βορίδη. Τα κατάφερε ο κ. Μπίνης, μέσα από αυτόν τον τρομερό διαγωνισμό. Συγχαρητήρια! Αν αυτό είναι το μοντέλο που πάτε για όλο το δημόσιο, πραγματικά τι να πω; Αν καταλάβουν τι κάνετε στην Ευρώπη, θα υπάρχει σοβαρό πρόβλημα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Ζαχαριάδη, σας ευχαριστώ κατ’ αρχάς για την αναγνώριση της συνέπειας. Όπως ξέρετε, για μένα η κοινοβουλευτική διαδικασία, η Βουλή στο σύνολό της, οι Βουλευτές είναι εξαιρετικά σημαντικοί θεσμοί και ανάμεσα σε αυτούς, ο κοινοβουλευτικός έλεγχος έχει ιδιαίτερη σημασία.

Ερχόμενος στην ερώτησή σας, η ερώτηση απευθύνεται πρωτίστως και κυρίως στο ΑΣΕΠ και δευτερευόντως στην Κυβέρνηση. Θα εξηγήσω γιατί. Όπως ξέρετε, με τη διαδικασία, η οποία έχει προβλεφθεί στον νόμο, εκείνος ο οποίος προκηρύσσει τις θέσεις είναι το ΑΣΕΠ.

Άρα, επιτρέψτε μου, την κριτική πρέπει πάντα να την εντάσσουμε μέσα σε ένα πλαίσιο σύγκρισης πεπραγμένων. Παραδείγματος χάριν, στη δική σας περίπτωση της διακυβέρνησης ΣΥΡΙΖΑ, να θυμίσω ότι στους διοικητικούς γραμματείς την προκήρυξη την συνέταξε ο Υπουργός και ο αρμόδιος γραμματέας. Αυτή τη στιγμή την προκήρυξη την συντάσσει το ΑΣΕΠ. Αυτό είναι μία τεράστια μεταβολή.

Λοιπόν, για να μην σας θυμίσω ότι επίσης, επειδή μιλάτε μεν γι’ αυτά, αλλά, πραγματικά, ανοίγετε θέματα που δεν συμφέρουν τον ΣΥΡΙΖΑ, στη δική σας την περίπτωση, στις προκηρύξεις των θέσεων των διοικητικών γραμματέων αναγκαστήκατε να ακυρώσετε το ένα τρίτο των προκηρύξεων ως φωτογραφικές. Εδώ ήμουν και θυμάμαι προκήρυξη -μπορεί να ήσασταν, κύριε Πρόεδρε, και εσείς, δεν ξέρω αν το θυμάστε- στην οποία αναφερόταν συγκεκριμένη επαγγελματική προϋπηρεσία και μάλιστα, ειδικώς σε αυτή την προκήρυξη από όλες τις άλλες και χωρίς κανέναν λόγο, προβλεπόταν ως προϋπόθεση να γνωρίζει κάποιος τη ρωσική γλώσσα.

Αυτά, λοιπόν, γινόντουσαν επί των ημερών σας. Γι’ αυτό και λέω ότι εδώ πρέπει να προσέρχεστε με σεμνότητα στην όποια κριτική θέλετε να ασκήσετε γι’ αυτά τα πεπραγμένα.

Τι σας είπα; Σας είπα ότι πράγματι εφαρμόζεται πλήρως ο νόμος. Τι προβλέπει ο νόμος; Ο νόμος προβλέπει ότι από την τοποθέτηση μιας διοικήσεως μετά από την εφαρμογή του συστήματος αυτού -πότε είναι η εφαρμογή του συστήματος αυτού;-, τον Οκτώβριο του 2020, από εκείνη τη χρονική στιγμή και μετά, εφαρμόζεται ο νόμος. Πώς εφαρμόζεται ο νόμος; Εφαρμόζεται διότι εκκινεί η διαδικασία αυτή των προκηρύξεων. Και σας είπα, λοιπόν, ότι ο νόμος εφαρμόζεται απολύτως. Και να σας πω ακριβώς τα στοιχεία που με ρωτάτε.

Για ποια νομικά πρόσωπα έχουν υπάρξει αυτήν τη στιγμή προκηρύξεις, από την πλευρά του ΑΣΕΠ; Τονίζω ότι τώρα εδώ ρωτάτε του ΑΣΕΠ, γιατί η ευθύνη του δημοσίου έγκειται μόνο στο αίτημα τού να ξεκινήσει προκήρυξη. Από τη στιγμή που έχει υποβάλει το αίτημα αυτό, εν συνεχεία ξεκινά η διαδικασία αυτή.

Το ΑΣΕΠ, λοιπόν, έχει εκδώσει και αναρτήσει τέσσερις προσκλήσεις εκδήλωσης ενδιαφέροντος. Έχει την πρόσκληση ενδιαφέροντος για τον εκτελεστικό Πρόεδρο του ΕΟΠΥΥ. Αυτή η διαδικασία βρίσκεται στο στάδιο της εξέτασης των δεκατεσσάρων υποβληθεισών ενστάσεων κατά των πινάκων προεπιλογής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχω λίγο χρόνο, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Ναι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Έχει εκδώσει την πρόσκληση για την επιλογή του Προέδρου του διοικητικού συμβουλίου γενικού διευθυντή του Αθηναϊκού Πρακτορείου Ειδήσεων. Αυτή η διαδικασία έχει ολοκληρωθεί με την ανάρτηση του πίνακα των τριών υποψηφίων και την αποστολή αυτού στον εποπτεύοντα το πρακτορείο Υφυπουργό στον Πρωθυπουργό κ. Θεόδωρο Λιβάνιο.

Έχει εκδώσει την πρόσκληση για την επιλογή του Προέδρου του Ναυτικού Απομαχικού Ταμείου. Η εν λόγω διαδικασία βρίσκεται στο στάδιο της υποβολής αιτήσεων συμμετοχής εκ μέρους των ενδιαφερομένων με προθεσμία υποβολής αιτήσεων και δικαιολογητικών από 30-06-2021 έως 19-07-2021. Και έχει εκδώσει και την πρόσκληση για την επιλογή του Προέδρου και Αντιπροέδρου του ΟΠΕΚΕΠΕ. Για τη διαδικασία αυτή έχει οριστεί προθεσμία υποβολής αιτήσεων και δικαιολογητικών το χρονικό διάστημα από 12-07-2021 έως 30-07-2021.

Εκτός από αυτό, έχουν περιέλθει στο ΑΣΕΠ αιτήματα σαράντα τεσσάρων φορέων για έκδοση σχετικής πρόσκλησης ενδιαφέροντος που αφορούν στην επιλογή εξήντα εννέα προσώπων ως Προέδρων, Αντιπροέδρων, διοικητών, αναπληρωτών διοικητών, υποδιοικητών, διευθυνόντων και εντεταλμένων.

Επειδή με ρωτήσατε και για το ΕΚΔΔΑ, αυτή η διαδικασία έχει εκκινήσει και για το ΕΚΔΔΑ. Άρα, λοιπόν, η διαδικασία αυτή εφαρμόζεται, είναι σε εξέλιξη. Θα πω τι κατά τη γνώμη μου είναι αυτό το οποίο πρέπει να ξανασκεφτούμε, διότι πράγματι εδώ υπάρχουν ανοιχτά ζητήματα σε σχέση με αυτή τη διαδικασία, αλλά αυτά στη δευτερολογία.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Ζαχαριάδη, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κρατάμε και μερικά για τη δευτερολογία, κύριε Βορίδη, για να μη μπορεί η Αντιπολίτευση να σχολιάσει τις ωραίες ιδέες σας! Την επόμενη φορά που θα είστε εσείς στην Αντιπολίτευση, θα σας το κάνω κι εγώ αυτό για να δείτε τι ωραίο που είναι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Είναι καλή τακτική!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι, συμφωνώ, έξυπνο! Δεν μπορώ να πω, στον τακτικισμό είστε πρώτος!

Κατά τον κ. Βορίδη, λοιπόν, δεν φταίει ο ίδιος ο κ. Βορίδης, ο κ . Θεοδωρικάκος, δεν φταίει ο κ. Γεραπετρίτης και προφανώς δεν φταίει ο κ. Μητσοτάκης. Ποιος φταίει; Το ΑΣΕΠ. Ήρθε εδώ, μίλησε περίπου τέσσερα λεπτά και έκανε μία σύγκριση του τι έκανε ο ΣΥΡΙΖΑ με το τι έκανε η Νέα Δημοκρατία, όπως τα έβλεπε ο κ. Βορίδης. Ογδόντα γενικοί διευθυντές και εκατοντάδες διευθυντές επιλέχθηκαν μέσω ΑΣΕΠ από τον ΣΥΡΙΖΑ. Αυτό το γνωρίζουν όλοι στη δημόσια διοίκηση.

Αυτό το οποίο σας ρώτησα, κύριε Υπουργέ, είναι τι έλεγε η Νέα Δημοκρατία προεκλογικά γι’ αυτά τα θέματα και τι κάνει μετεκλογικά. Δεν σας ρώτησα τι έκανε ο ΣΥΡΙΖΑ, τι έκανε το ΠΑΣΟΚ, τι έκανε η κυβέρνηση Σαμαρά, τι έκανε η κυβέρνηση Καραμανλή, τι έκανε η κυβέρνηση Σημίτη. Δεν σας πήγα εκεί. Για ασυνέπεια λόγων και έργων σάς κατηγορώ. Αν μου λέτε, λοιπόν, ότι από εκατοντάδες οργανισμούς έχουν βγει τέσσερις προκηρύξεις, καταλαβαίνετε ότι υπάρχει πάρα πολύ σοβαρό πρόβλημα, ακόμα κι αν στην καλύτερη περίπτωση ήμουν καλοπροαίρετος.

Περιμένω, λοιπόν, να ακούσω και τη δευτερολογία σας και σας ζητώ να εντάξετε και κάτι άλλο στην απάντησή σας, το οποίο δεν είναι κοντά στο θέμα της ερώτησης, αλλά είναι απολύτως επίκαιρο. Την τελευταία εβδομάδα έχω καταλάβει ότι στην προερχόμενη από τον Λαϊκό Ορθόδοξο Συναγερμό πτέρυγα της Νέας Δημοκρατίας έχει ανατεθεί το πολιτικό καθήκον να εκφοβίσει, να τρομοκρατήσει και να τιμωρήσει ένα τμήμα της ελληνικής κοινωνίας το οποίο ανήκει σε έναν χώρο με τον οποίο εγώ διαφωνώ, αυτούς οι οποίοι δεν έχουν αποφασίσει αν θέλουν ή δεν θέλουν να εμβολιαστούν και το ψάχνουν. Έχουν τις αμφιβολίες τους και τα ερωτηματικά τους. Και αντί να προσπαθήσουμε να πείσουμε αυτούς τους ανθρώπους, να τους αγκαλιάσουμε, να τους εξηγήσουμε, να έρθουμε κοντά τους και να τους πούμε ότι αυτή τη στιγμή ο πιο αποτελεσματικός τρόπος διαχείρισης της πανδημίας είναι το εμβόλιο, ότι πρέπει να εμβολιαστούν για να προστατεύσουν την οικογένειά τους και τους φίλους τους, αρχίζουμε και τους τρομοκρατούμε και τους λέμε «θα σε απολύσω», «θα σε θέσω σε αργία», «θα σου κάνω το ένα, το άλλο». Γιατί έχετε τέτοια εκδικητικότητα, τέτοιο μένος και τέτοια μανία με την κοινωνία; Δεν καταλαβαίνετε ότι αυτές οι παιδαγωγικές και επεξηγηματικές μέθοδοι της δεκαετίας του ’50 και του ’60 έχουν αποτύχει; Δεν παρακολουθείτε, κύριε Βορίδη, τη συζήτηση σε όλο τον υπόλοιπο κόσμο και τον προβληματισμό που μπαίνει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πώς μπαίνετε με τόση ελαφρότητα και με τόσο τσαμπουκά σε τόσο ευαίσθητα ζητήματα; Δεν καταλαβαίνετε ότι αντί να τους τραβήξουμε μαζί μας, με την πλευρά των εμβολιαζόμενων, με την πλευρά τη δική μας που υποστηρίζουμε τις αξίες της επιστήμης, του ορθού λόγου και της τεκμηρίωσης, ελλοχεύει ο πραγματικός κίνδυνος να τους σπρώξουμε απέναντι, σ’ αυτό το οποίο είδαμε και ήταν επικίνδυνο προχθές στην πλατεία;

Προτείνω, λοιπόν, να αποσύρετε αυτόν τον διχαστικό, τιμωρητικό, τρομοκρατικό και φοβιστικό λόγο, διότι σας λέω καλοπροαίρετα ότι θα παράξει τα ακριβώς αντίθετα αποτελέσματα από αυτά τα οποία διακηρυκτικά θέλετε να υπηρετήσετε. Θα πρέπει να κάνουμε καμπάνια, να κάνουμε ενημέρωση, να πάμε μαζί να δείξουμε στον κόσμο τι τραβάει από συνθήκες υγείας κάποιος ο οποίος έχει νοσήσει από COVID, όπως ότι δεν μπορεί να σηκωθεί από το κρεβάτι να πάει μέχρι την τουαλέτα, δεν μπορεί να ανέβει δύο σκαλιά και ότι είναι ολομόναχος. Όλα αυτά τα πράγματα θα πρέπει να προβληθούν. Δεν υπάρχουν μόνο τα media στη χώρα για να λένε πόσο αποτελεσματικός και επιτελικός Υπουργός είστε εσείς και πόσο «Μωυσής» είναι ο κ. Μητσοτάκης! Θα πρέπει να εξηγήσουμε σ’ αυτόν τον κόσμο και να τον πάρουμε μαζί μας και όχι να τον δείχνουμε.

Εάν έχετε κάποιο φετίχ με τις απολύσεις, όχι εσείς προσωπικά, μπορεί ο Πρωθυπουργός από τότε που ήταν Υπουργός Διοικητικής Μεταρρύθμισης, να ξέρετε ότι θα ξεσπάσει πάνω στην κοινωνία και πάνω στην πανδημία.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Ζαχαριάδη.

Ορίστε, κύριε Υπουργέ, έχετε τον λόγο για τη δευτερολογία.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα προσπαθήσω να κλείσω το κύριο θέμα το οποίο μας έφερε σήμερα εδώ και να πω και μισή κουβέντα γι’ αυτό που εκτός θέματος θέτει ο κ. Ζαχαριάδης.

Για να κλείσουμε, λοιπόν, το θέμα, θα πρέπει απλώς να συνδέσουμε λίγο την κατάσταση με τα προηγούμενα. Τα προηγούμενα ήταν ότι στην πραγματικότητα υπήρχε μία εμπειρία από την πλευρά του ΣΥΡΙΖΑ. Άλλωστε, γι’ αυτό το έθεσα. Διότι η νομοθεσία, αλλά και οι προεκλογικές μας δεσμεύσεις έχουν μία διαλεκτική. Δεν νομοθετεί κάποιος στο κενό. Νομοθετεί με βάση την εμπειρία τού τι έχει συμβεί.

Είχατε φέρει, λοιπόν, έναν νόμο ο οποίος προέβλεπε αυτά που προέβλεπε και κατέληξε στο να εκδίδονται φωτογραφικές προκηρύξεις οι οποίες ακυρώνονταν σωρηδόν. Άρα, λοιπόν, ήμασταν μπροστά σε αυτή την κατάσταση των φωτογραφικών προκηρύξεων, την οποία θυμίζω και πάλι ότι τότε ως Κυβέρνηση την είχατε διακηρύξει ως σπουδαίο βήμα αποπολιτικοποίησης και αποκομματικοποίησης της διοικήσεως, για να καταλήγουμε να φωτογραφίζουμε το ποιος μιλάει ρώσικα για να πάρει τη θέση και να ακυρώνεται από την Ευρωπαϊκή Ένωση το ένα τρίτο των θέσεων. Μάλιστα, νομίζω ότι θα οδηγούσε σε ακυρώσεις ακόμα περισσότερων θέσεων εάν ήξεραν τα βιογραφικά, τα οποία ουσιαστικά είχαν ήδη φωτογραφηθεί στην προκήρυξη.

Φύγαμε, λοιπόν, από αυτό και πράγματι τον Οκτώβριο του 2020 νομοθετήσαμε ένα καινούργιο σύστημα. Αυτό το καινούργιο σύστημα μου λέτε δεν έχει εφαρμοστεί. Εγώ σας λέω ότι εφαρμόζεται. Μου λέτε «ξέρεις, δεν φταις εσύ, αλλά υπάρχει θέμα στο ΑΣΕΠ». Δεν σας είπα αυτό. Σας είπα ότι το ΑΣΕΠ κάνει ό,τι μπορεί. Όμως, εδώ ερχόμαστε στην παρατήρησή μου. Αυτή η διαδικασία προβλέπει ότι θα τηρηθεί για χιλιάδες οργανισμούς δημοσίου ανεξαρτήτως μεγέθους.

Εδώ, λοιπόν, γεννιέται ένα ερώτημα και μία σκέψη. Μπορεί να ανταπεξέλθει το ΑΣΕΠ σ’ αυτό το διοικητικό βάρος; Διότι εδώ για μία θέση -δεν είναι έτσι απλό- υποβάλλονται πολλές υποψηφιότητες. Η διαδικασία είναι βαριά. Άρα, λοιπόν, αυτό απαιτεί πάρα πολλά πράγματα.

Κατά τη γνώμη μου -και εδώ πρέπει να ανοίξει μία συζήτηση, κάτι που λέω ευθέως- θα πρέπει να βρεθεί ένας τρόπος, ώστε η διαδικασία να επιταχυνθεί και να γίνει αποτελεσματική, προκειμένου να φτάσουμε στο ζητούμενο. Όταν, όμως, καθώς θα λήγουν οι θητείες θα αρχίσουν να έρχονται χιλιάδες αιτήσεις γι’ αυτήν τη διαδικασία, το ΑΣΕΠ δεν έχει αυτή τη στιγμή την υποδομή για να ανταπεξέλθει σε αυτό, αλλά ούτε και μπορούμε να υπερπολλαπλασιάσουμε τη δομή του ΑΣΕΠ, να κάνουμε γιγαντιαία τη δομή του ΑΣΕΠ. Άρα, λοιπόν, αυτό είναι που πρέπει να οδηγεί σε μία σκέψη ως προς τα μείζονα. Σας λέω, λοιπόν, τον προβληματισμό μου για το διοικητικό βάρος. Όμως, σε ό,τι αφορά στη διαδικασία, η διαδικασία έχει εκκινήσει.

Τώρα ως προς τα άλλα που μου είπατε, ακούστε κάτι, κύριε Ζαχαριάδη. Το κόμμα σας πρέπει να κάνει μία απλή τοποθέτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, έχω λίγο χρόνο; Παρ’ ότι είναι εκτός θέματος, το αφήνω στην κρίση σας.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βορίδη, έχω πει κι άλλη φορά ότι σύμφωνα με το άρθρο 129, οι επίκαιρες ερωτήσεις πρέπει να είναι συγκεκριμένες και οι απαντήσεις να αφορούν μόνο στο θέμα. Αυτό δεν αφορά τώρα τον κ. Ζαχαριάδη ούτε και εσάς. Όμως, όλοι εδώ επεκτείνετε το θέμα σε άλλα ερωτήματα και γίνεται μια γενικότερη συζήτηση, με αποτέλεσμα να καθυστερούμε.

Συνεχίστε, σας παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αν έχετε αδυναμία, κύριε Βορίδη, δεν έχω πρόβλημα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αδυναμία δεν έχω.

**ΠΡΟΕΔΡΕΥΩΝ (Χαράλαμπος Αθανασίου):** Δεν γίνεται, όμως, αυτό, γιατί χάνουμε χρόνο και υπάρχει κι άλλη επιτροπή να συνεδριάσει. Ο κ. Τσακλόγλου, επίσης, έχει άλλη δουλειά στο Υπουργείο και πρέπει να φύγει. Δεν γίνεται αυτή η δουλειά!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σε αντίθεση με εσάς, έχω σεβασμό στον θεσμό της κοινοβουλευτικής διαδικασίας και ζητώ την άδεια του Προέδρου για να μου επιτρέψει να σας απαντήσω, διότι η ερώτηση είναι εκτός θέματος. Άρα, χωρίς την άδειά του, δεν μπορώ.

**ΠΡΟΕΔΡΕΥΩΝ (Χαράλαμπος Αθανασίου):** Αυτή η παρατήρηση δεν αφορά στον κ. Ζαχαριάδη ούτε εσάς που απαντάτε, κύριε Υπουργέ. Είναι γενικότερη παρατήρηση. Όπως έχω πει και στη Διάσκεψη των Προέδρων, δεν γίνεται αυτό το πράγμα. Όπως λέει το σχετικό άρθρο, οι ερωτήσεις πρέπει να έχουν το πολύ δύο ερωτήματα συγκεκριμένα, σαφή και ορισμένα, για να μπορεί να απαντάει ο Υπουργός. Εδώ δεν γίνεται γι’ αυτή την υπόθεση, αλλά γενικότερα.

Για παράδειγμα, ο κ. Τσακλόγλου τώρα έχει πολύ σπουδαία δουλειά στο Υπουργείο και κάθεται υπομονετικά και περιμένει μισή ώρα, ενώ θα έπρεπε να έχουμε τελειώσει σε ένα τέταρτο.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Απαντώ, λοιπόν, πολύ γρήγορα γι’ αυτό το θέμα.

Κύριε Ζαχαριάδη, ακούστε, γιατί όλα πρέπει να έχουν αρχή, μέση, τέλος και λογική και κυρίως οι σκέψεις σας, παρ’ ότι ξέρω ότι στον ΣΥΡΙΖΑ έχετε μεγάλη δυσκολία με αυτό.

Πρέπει να το προσπαθήσετε, όμως. Είστε υπέρ της υποχρεωτικότητας του εμβολιασμού ορισμένων επαγγελματικών ομάδων; Ναι ή όχι. Από εκεί ξεκινούν όλα. Έχετε πει «ναι». Εφόσον έχετε πει «ναι» εν συνεχεία έρχεται το δεύτερο ερώτημα: Εφόσον θα θεσπίσουμε την υποχρεωτικότητα, που σημαίνει ότι θα βάλουμε ένα νομικό κανόνα, υπάρχει κύρωση γι’ αυτόν που δεν τηρεί τη νομική υποχρέωσή του;

Είναι απλά τα πράγματα, κύριε Ζαχαριάδη. Υποχρεωτικότητα χωρίς κύρωση δεν έχει νόημα. Επί της κυρώσεως, αν έχετε απόψεις, να τις ακούσουμε. Ποια, όμως, θα είναι η κύρωση;

Έχουμε μιλήσει για τους υγειονομικούς και είναι προφανές το νόημα του υποχρεωτικού εμβολιασμού στους υγειονομικούς. Χειρίζονται ασθενείς. Δεν είναι δυνατόν να μην είναι εμβολιασμένοι. Δεν είναι δυνατόν ένας μη εμβολιασμένος να μπαίνει σε μία ΜΕΘ για να χειριστεί έναν ασθενή, να παρέχει υπηρεσίες υγείας σε έναν ασθενή, ο οποίος βρίσκεται σε αυτήν την ευπαθή κατάσταση.

Άρα, εφόσον συμφωνούμε σ’ αυτό -εμείς μιλάμε για τους υγειονομικούς και γι’ αυτούς που φροντίζουν ηλικιωμένους ανθρώπους- πρέπει να μου πείτε εν συνεχεία, αυτός που παρά τη νομική υποχρέωση δεν πρόκειται να συμμορφωθεί έχει κύρωση ή δεν έχει;

Εμείς, λοιπόν, είπαμε ότι η κύρωση κατ’ αρχάς είναι η αναστολή. Τι ακριβώς σημαίνει αναστολή εργασίας, τι σημαίνει ότι δεν θα του καταβάλλεται μισθός, τι σημαίνει ότι βρίσκεται σε παραβίαση των νομικών υποχρεώσεων και άρα της εργασιακής του σχέσης, όλο αυτό θα εξειδικευτεί νομικά. Όμως τώρα καταλαβαίνω την πολιτική δυσκολία που έχετε. Είδατε ότι μαζεύτηκαν απ’ έξω κάτι αντιεμβολιαστές, πρέπει να απευθυνθείτε ως Αντιπολίτευση σε αυτό το εκλογικό σώμα -μικρό, όσο είναι, αλλά θέλετε να απευθυνθείτε- και προσπαθείτε να πατήσετε τώρα σε δύο βάρκες.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εσάς στηρίζουν, κύριε Βορίδη. Δικοί σας φίλοι είναι.

**ΠΡΟΕΔΡΕΥΩΝ (Χαράλαμπος Αθανασίου):** Είδατε πόσο ξεστρατίσαμε από το θέμα;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν ξέρω αν είναι φίλοι ή εχθροί. Ξέρω ότι απέναντι σε αυτό, κύριε Ζαχαριάδη, εγώ και η Κυβέρνηση έχουμε μια καθαρή θέση.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εμείς δεν έχουμε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θέλετε να πάρετε και εσείς μια καθαρή θέση για να το λήξουμε και να σταματήσετε να ψαρεύετε στα θολά νερά; Περιμένουμε την καθαρή σας θέση στα ζητήματα αυτά.

**ΠΡΟΕΔΡΕΥΩΝ (Χαράλαμπος Αθανασίου):** Θα πιάσουμε τώρα να αναλύουμε εδώ τους λευκούς κανόνες δικαίου. Αναγκάζεται να απαντήσει και ο Υπουργός. Εμμέσως, πλην σαφώς, μας είπε τι είναι οι «λευκοί κανόνες δικαίου».

Ευχαριστώ πάρα πολύ και τους δύο σας.

Εισερχόμαστε στη συζήτηση της πρώτης με αριθμό 6122/20-4-2021 ερώτηση του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασίλη Κεγκέρογλου προς τον Υπουργό Εργασίας και Κοινωνικών Υποθέσεων με θέμα: «Να ανανεωθεί η σύμβαση με τον Δήμο Φαιστού και να συνεχίσει τη λειτουργία του το Γραφείο Ανταπόκρισης του ΟΑΕΔ στο κτήριο του δημαρχείου στις Μοίρες».

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, το κοινοβουλευτικό έργο και ιδιαίτερα ο κοινοβουλευτικός έλεγχος είναι πάρα πολύ σοβαρός θεσμός και συμβάλλει στο να υπάρχει καλύτερη διακυβέρνηση σε αυτόν τον τόπο. Επομένως, εξίσου σπουδαία δουλειά είναι αυτό που κάνουμε εδώ με τη δουλειά που θα πάει να κάνει στη συνέχεια ο Υπουργός στο Υπουργείο του.

**ΠΡΟΕΔΡΕΥΩΝ (Χαράλαμπος Αθανασίου):** Σε αυτό είμαστε σύμφωνοι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχουμε ένα θέμα στη σημερινή επίκαιρη που άπτεται του ευρύτερου που αφορά την εξυπηρέτηση των πολιτών όπως αυτή εννοείται ως υποχρέωση του δημοσίου.

Τα Κέντρα Εξυπηρέτησης Πολιτών έχουν ανοίξει τον δρόμο και οι ολοκληρωμένες υπηρεσίες από αυτά μπορούν, σε συνδυασμό με την εξέλιξη της τεχνολογίας και την αξιοποίηση των πόρων του Ταμείου Ανάκαμψης, να δώσουν ένα πολύ καλύτερο αποτέλεσμα στη σύγχρονη εποχή. Πλην, όμως, υπάρχουν υπηρεσίες που απευθύνονται σε πολίτες που δεν έχουν πρόσβαση στην ψηφιακή τεχνολογία, σε πολίτες που είναι σε απομακρυσμένες περιοχές και η εξυπηρέτηση που γίνεται σήμερα μέσα από διάφορες υπηρεσίες και θεσμούς δεν μπορεί να διακόπτεται απότομα πριν καν ολοκληρωθούν αυτές οι πολιτικές που έχουν να κάνουν με το Ταμείο Ανάκαμψης και την εξυπηρέτηση του πολίτη.

Συγκεκριμενοποιώ. Το θεσμικό πλαίσιο του ΟΑΕΔ επιτρέπει τη σύναψη προγραμματικής σύμβασης με δήμους ιδιαίτερα απομακρυσμένων περιοχών και νησιών, προκειμένου να εξυπηρετούνται οι πολίτες. Ο Δήμος Φαιστού ήταν ένας από τους δήμους που από πολλά χρόνια είχε συνάψει προγραμματική σύμβαση με τον ΟΑΕΔ, ώστε για την εξυπηρέτηση των ανέργων, αλλά και των δικαιούχων υπηρεσιών ΟΑΕΔ και ανθρώπων που ήθελαν οποιαδήποτε ενημέρωση, να γίνονται μέσω του ανταποκριτή στο Δήμο Φαιστού όλες οι απαραίτητες ενέργειες. Έτσι εξυπηρετούνταν απόλυτα, χωρίς να υπάρχει κανένα πρόβλημα. Σημειώνω ότι η λειτουργία του ανταποκριτή στον δήμο, με βάση την προγραμματική σύμβαση και τον νόμο που το προβλέπει, δεν επιβαρύνει τον ΟΑΕΔ σε τίποτα.

Εδώ έχουμε, λοιπόν, μια περίπτωση που ο δήμος διαθέτει υπάλληλο, διαθέτει υποδομή, διαθέτει και τη στέγη, λειτούργησε επιτυχώς τόσα χρόνια, ζητάει την ανανέωση της σύμβασης, αλλά την αρνείται η διοίκηση του ΟΑΕΔ αναιτίως. Το μόνο αιτιολογικό στην απάντηση που μου ήρθε μόλις χτες είναι ότι «ξέρετε, ο προϊστάμενος του ΚΠΑ2 δεν έκρινε σκόπιμη τη λειτουργία του γραφείου». Δεν επικαλείται την τεκμηρίωση, αλλά το «όχι».

Θεωρώ ότι πρέπει η πολιτική ηγεσία να επαναφέρει το θέμα στον ΟΑΕΔ, να επανεξεταστεί και να συναφθεί η σύμβαση μέχρις ότου καταστεί δυνατόν να εξυπηρετούνται οι πολίτες με έναν διαφορετικό τρόπο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Κεγκέρογλου.

Κύριε Τσακλόγλου, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε. Ευχαριστώ επίσης και τον κ. Κεγκέρογλου.

Κατ’ αρχάς θα ήθελα να συμφωνήσω με τον κ. Κεγκέρογλου ως προς τη σημασία του κοινοβουλευτικού ελέγχου την οποία νομίζω ότι ουδόλως αμφισβήτησε το Προεδρείο.

Θα ήθελα να διευκρινίσω ότι η συγκεκριμένη ερώτηση κατατέθηκε γραπτώς, όπως και δύο παρόμοιες ερωτήσεις, μία από το ΚΚΕ από την κ. Κομνηνάκα, την κ. Μανωλάκου και τον κ. Συντυχάκη και μία από τον ΣΥΡΙΖΑ από τον κ. Μαμουλάκη. Παρ’ ότι και οι τρεις ερωτήσεις κατατέθηκαν περίπου στο ίδιο χρονικό διάστημα, οι δύο άλλες απαντήθηκαν και υπεγράφησαν ψηφιακά από τον Υπουργό Εργασίας στις 17 Μαΐου, ενώ η δική σας εκ παραδρομής υπεγράφη μόλις τη Δευτέρα 12 Ιουλίου και απ’ ό,τι βλέπω έχει αναρτηθεί ήδη στην ιστοσελίδα της Βουλής. Οπότε κατ’ αρχάς μια συγγνώμη για την ταλαιπωρία.

Έρχομαι τώρα στην ουσία της ερώτησής σας. Όπως αναφέρετε και στην ερώτησή σας πράγματι βάσει προγραμματικών συμβάσεων μέχρι τις 31-12-2020 λειτουργούσε Γραφείο Ανταποκριτή του ΟΑΕΔ στις Μοίρες προκειμένου να καλυφθούν οι ανάγκες εξυπηρέτησης των ασφαλισμένων της περιοχής λόγω της χιλιομετρικής απόστασης από τις υπηρεσίες του Κέντρου Προώθησης Απασχόλησης Ηρακλείου.

Ο Δήμος Φαιστού με σχετική απόφαση του δημοτικού συμβουλίου γνωστοποίησε στην αρμόδια Περιφερειακή Διεύθυνση Κρήτης το αίτημά του να ανανεωθεί η προγραμματική σύμβαση με τον ΟΑΕΔ για τη λειτουργία Γραφείου Ανταποκριτή στη Δημοτική Ενότητα Μοιρών και για το έτος 2021.

Η αρμόδια περιφερειακή διεύθυνση του ΟΑΕΔ γνωστοποίησε με έγγραφό της προς τη διοίκηση του οργανισμού ότι λόγω εφαρμογής των νέων ηλεκτρονικών διαδικασιών εξυπηρέτησης των ασφαλισμένων μέσω ηλεκτρονικών εφαρμογών στις οποίες μπορούν να έχουν πρόσβαση οι ίδιοι οι άνεργοι δεν κρίνεται απαραίτητη η συνέχιση λειτουργίας του Γραφείου Ανταποκριτή στη Δημοτική Ενότητα Μοιρών. Δεδομένου όμως ότι η εξυπηρετούμενη περιοχή είναι κυρίως αγροτική και ενδεχομένως σημαντική μερίδα των ασφαλισμένων να μην έχει μεγάλη εξοικείωση με τα ηλεκτρονικά μέσα προτάθηκε η σύναψη σύμβασης με τον δήμο για το πρώτο τρίμηνο του 2021 με στόχο ο ανταποκριτής μέσα σε αυτό το διάστημα να ενημερώσει τους ασφαλισμένους της περιοχής προκειμένου η μετάβαση προς την ψηφιοποίηση των υπηρεσιών να είναι όσο το δυνατόν πιο ομαλή για τον πληθυσμό της περιοχής. Η εν λόγω ανανέωση πράγματι έγινε και διήρκησε από την 1-1-2021 μέχρι τις 31-3-2021.

Κύριε Κεγκέρογλου, αντιλαμβάνομαι το πνεύμα της ερώτησής σας. Ωστόσο ελπίζω ότι αντιλαμβάνεστε και εσείς -και το υπονοήσατε άλλωστε και στην τοποθέτησή σας- ότι η ψηφιοποίηση των υπηρεσιών γίνεται προς όφελος των πολιτών και όχι σε βάρος τους. Στόχος των ψηφιακών υπηρεσιών δεν είναι να αποκλείσουν τους πολίτες από τις υπηρεσίες, αλλά να διευκολύνουν την πρόσβασή τους σε αυτές, απαλλάσσοντάς τους από γραφειοκρατικά εμπόδια και παθογένειες του παρελθόντος. Πάρτε για παράδειγμα την τεράστια επιτυχία της χώρας μας στον σχεδιασμό και την εφαρμογή του εμβολιαστικού προγράμματος.

Όλα αυτά κατέστησαν δυνατά εξαιτίας της ψηφιακής τεχνολογίας και των εργαλείων που αυτή μας παρέχει. Ο ΟΑΕΔ όλο αυτό το κρίσιμο διάστημα της πανδημίας κατάφερε με ευελιξία και προσαρμοστικότητα να ανταποκριθεί στις νέες ανάγκες που δημιουργήθηκαν και να υλοποιήσει με ταχύτητα έκτακτα μέτρα, ενεργοποιώντας νέα προγράμματα απασχόλησης και κατάρτισης, αξιοποιώντας την τεχνολογία και εφαρμόζοντας καινοτόμες πρακτικές. Κατάφερε με αυτόν τον τρόπο να επιτελέσει το ρόλο του ως ένας από τους κεντρικούς πυλώνες του κοινωνικού κράτους και να ενδυναμώσει το δίχτυ κοινωνικής προστασίας. Μάλιστα, τους τελευταίους μήνες η ψηφιακή μετάβαση επιταχύνθηκε θεαματικά, εξασφαλίζοντας την απρόσκοπτη εξυπηρέτηση των πολιτών και προστατεύοντας τη δημόσια υγεία. Νέες υπηρεσίες, όπως τα ψηφιακά ραντεβού μέσω της πλατφόρμας myOAEDlive και η ηλεκτρονική δήλωση παρουσίας επιδοτούμενων ανέργων προστέθηκαν στην ψηφιακή εργαλειοθήκη του οργανισμού που διευρύνεται συνεχώς με νέα εργαλεία και νέες δυνατότητες.

Επειδή η συγκεκριμένη υπηρεσία που μόλις ανέφερα σχετίζεται απολύτως με την ερώτησή σας για την ανάγκη των πολιτών να συνεχίσουν να εξυπηρετούνται, στην ψηφιακή πλατφόρμα του myOAEDlive ο πολίτης μπορεί να κάνει κράτηση και να εξυπηρετηθεί με τηλεδιάσκεψη από εξειδικευμένο υπάλληλο του ΟΑΕΔ. Ο ΟΑΕΔ σε συνεργασία με τη Γενική Γραμματεία Πληροφοριακών Συστημάτων προχώρησε στην αξιοποίηση και ανάπτυξη του συγκεκριμένου εργαλείου εξυπηρέτησης των ανέργων και επιχειρήσεων, εντάσσοντας αρχικά συμβουλευτικές υπηρεσίες και με προοπτική να προστεθούν και άλλες υπηρεσίες στο άμεσο μέλλον. Η χρήση του myOAEDlive είναι ιδιαίτερα απλή, χωρίς να απαιτούνται υψηλές ψηφιακές δεξιότητες.

Στο πρόγραμμα αυτό που βρίσκεται πάνω στην πλατφόρμα του Gov.gr ο πολίτης μπορεί να ενημερωθεί για τις παρεχόμενες υπηρεσίες και χρησιμοποιώντας προσωπικούς κωδικούς TAXISnet να επιλέξει την υπηρεσία που τον ενδιαφέρει, την ημερομηνία και την ώρα που επιθυμεί να εξυπηρετηθεί. Πέρα από τη διευκόλυνση στους πολίτες που δεν έχουν πρόσβαση στις κατά τόπους υπηρεσίες, λόγω περιορισμών COVID-19 ή λόγω των χιλιομετρικών αποστάσεων το myOAEDlive φιλοδοξεί να καταστήσει προσβάσιμες τις υπηρεσίες του σε πολίτες που είτε δεν γνωρίζουν ελληνικά είτε ανήκουν σε ευπαθείς κοινωνικές ομάδες, δηλαδή άτομα με αναπηρίες, απεξαρτημένοι κ.λπ..

Σε αυτό το πλαίσιο και σε συνεργασία με το Ίδρυμα Κωφών ήδη παρέχεται η δυνατότητα διερμηνείας στην ελληνική νοηματική γλώσσα, ενώ σε συνεργασία με το Ιόνιο Πανεπιστήμιο και άλλους μη κρατικούς φορείς παρέχεται διερμηνεία και σε άλλες γλώσσες. Με άλλα λόγια, ψηφιοποίηση δεν σημαίνει αποκλεισμός και εμπόδια, αντίθετα, σημαίνει ενσωμάτωση και διεύρυνση.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Κεγκέρογλου έχει τον λόγο για να δευτερολογήσει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με όλο τον σεβασμό, κύριε Πρόεδρε, μάλλον η απάντηση ήταν για άλλη ερώτηση. Εγώ ρώτησα συγκεκριμένα πράγματα και ήθελα συγκεκριμένη απάντηση.

Οι υπηρεσίες στους εξυπηρετούμενους από τον ανταποκριτή του ΟΑΕΔ που χωρίς κόστος για τον ΟΑΕΔ μέσω του δήμου παρέχονται, αφορούν μια περιοχή που είναι εξήντα χιλιόμετρα μακριά από την πιο κοντινή υπηρεσία του ΟΑΕΔ και βέβαια αφορούν ανθρώπους υποχρεωτικής εκπαίδευσης, ανθρώπους εργάτες, μετανάστες που έχουν νόμιμη σχέση με τον ΟΑΕΔ, γιατί εργάζονται στις θερμοκηπιακές καλλιέργειες της περιοχής και βεβαίως, κόσμος ο οποίος στα συστήματα τα οποία ανέφερε ο κύριος Υπουργός δεν μπορούν να έχουν πρόσβαση.

Οδηγεί, δηλαδή, αυτούς τους ανθρώπους με το κλείσιμο του γραφείου του ΟΑΕΔ στον δήμο, στο να απευθυνθούν σε ιδιώτες και αυτό προφανώς τις περισσότερες φορές δεν γίνεται χωρίς αντίτιμο. Νομίζω ότι είναι πασιφανές ότι πρόκειται εδώ για ένα τεράστιο ολίσθημα του ΟΑΕΔ, ο οποίος χωρίς ευρώ μπορεί να εξυπηρετεί τους ανθρώπους που έχουν σχέση με αυτόν και δεν το θέλει. Εξήγηση δεν δίνεται!

Πάμε τώρα σε αυτά που είπατε για την ψηφιακή μετάβαση. Η ψηφιακή μετάβαση, σύμφωνα με το Ταμείο Ανάκαμψης θα ολοκληρωθεί ή θα έχει κάνει ένα σοβαρό βήμα μετά από τέσσερα χρόνια. Τα 69,4 εκατομμύρια ευρώ από αυτά που ανακοινώθηκαν χθες αφορούν τον στενό πυρήνα των δημοσίων οργανισμών και την εξυπηρέτηση των πολιτών από αυτούς. Και άλλα 100 εκατομμύρια για διάφορες υπηρεσίες.

Τι μας είπατε εσείς και τι λέει ο ΟΑΕΔ με τη γραπτή απάντησή του. Ότι μέσα σε τρεις μήνες -το πρώτο τρίμηνο, λέει, του 2021- ενημερώθηκαν οι πολίτες για τις ψηφιακές υπηρεσίες και την ψηφιακή μετάβαση, οπότε δεν υπάρχει ανάγκη πλέον να λειτουργεί ο ανταποκριτής ή το γραφείο εξυπηρέτησης στις Μοίρες, στη Φαιστό και στη Μεσαρά. Δεν υπάρχει ανάγκη! Αφού ενημερώθηκαν μέσα σε τρεις μήνες;

Αν, λοιπόν, ισχύει αυτό μπορείτε να μου πείτε γιατί να δώσουμε 160 εκατομμύρια στο να ολοκληρωθούν αυτές οι υπηρεσίες; Γιατί να τα δώσουμε; Θεωρείτε ότι είναι τζάμπα λεφτά που πάνε σε κάτι το οποίο δεν χρειάζεται; Αντίθετα, εγώ υποστηρίζω ότι η μετάβαση στην ψηφιακή εποχή έχει δρόμο ακόμη, έχει γίνει το πρώτο ουσιαστικό βήμα, αλλά δεν πρέπει να υπάρχει κενό ανάμεσα στο σημερινό σύστημα και το αυριανό, και ιδιαίτερα για ανθρώπους οι οποίοι έχουν ή βιώνουν το ψηφιακό χάσμα. Πώς να το κάνουμε δηλαδή; Υπάρχει και αυτή η κατηγορία των ανθρώπων. Τι τους λέτε; Πηγαίνετε στον λογιστή, πηγαίνετε σε έναν ιδιώτη, παρακαλέστε έναν άλλον για να κάνει αυτή την υπηρεσία την οποία έχουν ανάγκη. Ενώ την κάνει δωρεάν για τον ΟΑΕΔ ο δήμος, μέσω της προγραμματικής σύμβασης.

Γιατί κολλάτε σε ένα ενημερωτικό που σας στέλνει η διοίκηση του ΟΑΕΔ για να δικαιολογήσει την ατεκμηρίωτη απόφασή του και δεν λέτε κάτι διαφορετικό, να δούμε μήπως μπορεί να την επανεξετάσει και να συνεχίσουν να παρέχονται οι υπηρεσίες αφού ο δήμος διατίθεται; Γιατί, δηλαδή, τέτοια δυστοκία; Δεν το καταλαβαίνω. Είναι κάτι ανεξήγητο, κύριε Υπουργέ, το να δέχεστε αυτό το έγγραφο που σας στέλνει ο ΟΑΕΔ. Πράγματι να πούμε ότι δεν χρειάζεται ο κοινοβουλευτικός έλεγχος, ότι θα πηγαίνουμε απευθείας στους οργανισμούς, θα μας στέλνουν ένα έγγραφο για να μας απαντάνε και έληξε. Όχι, δεν είναι έτσι. Ο κοινοβουλευτικός έλεγχος λέει ότι ο Υπουργός εξετάζει ευρύτερα το θέμα που εξετάζουν υπηρεσιακά οι άνθρωποι που απαντούν με αυτόν τον τρόπο. Αυτό νομίζω ότι πρέπει να κάνουμε. Έχω αλλάξει πάρα πολλές φορές άποψη από τη θέση την οποία βρίσκεστε, όταν συνάδελφοι μού έθεταν το θέμα και πράγματι είχαν δίκιο. Γιατί δεν μπορεί ούτε ένας υπάλληλος ούτε μια υπηρεσία στενά να εκφράζει γενικότερα μια πολιτική που έχει να κάνει με την εξυπηρέτηση των πολιτών. Είναι μείζον θέμα! Γι’ αυτό αναφέρθηκα στο ρόλο του κοινοβουλευτικού ελέγχου στην αρχή και πιστεύω ότι πρέπει να το εξετάσετε, κύριε Υπουργέ. Δεν θέλω να θεωρήσω δεδομένη την απάντηση ότι έχει επιτευχθεί η ψηφιακή μετάβαση. Έχουν πλέον όλοι οι πολίτες πρόσβαση στα ψηφιακά, οπότε δεν χρειάζεται αυτό. Σας παρακαλώ πολύ, να συνεννοηθείτε με τον ΟΑΕΔ, ώστε να επανεξετάσετε αυτή την απόφαση η οποία είναι ατεκμηρίωτη και αδικαιολόγητη.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κεγκέρογλου.

Ο κύριος Υφυπουργός έχει τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ και πάλι, κύριε Πρόεδρε.

Κύριε Κεγκέρογλου, αντίθετα από ό,τι αναφέρετε, η απάντησή μου κατά την πρωτολογία μου ήταν πολύ συγκεκριμένη. Προφανώς δεν σας κατηγορώ για λουδιτισμό, αλλά παρόμοιες ενστάσεις έχουμε ακούσει επανειλημμένα. Από την υποβολή ψηφιακά των φορολογικών μας δηλώσεων μέχρι την ψηφιακή πλατφόρμα για τους εμβολιασμούς, πάντα τέτοιες ενστάσεις ακουγόντουσαν. Αν ακολουθούσαμε αυτή την πρακτική, ακόμα θα τις καταθέταμε χειρόγραφα.

Το δεύτερο είναι ότι η ψηφιακή αναβάθμιση…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι λέτε; Υπουργός Οικονομικών είστε; Για τον ΟΑΕΔ μιλάμε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Μα τι λέτε τώρα; Μου λέτε τώρα για ψηφιακή διαδικασία και σας απαντώ για ψηφιακές διαδικασίες.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κεγκέρογλου, σας παρακαλώ μη διακόπτετε. Αυτή είναι η απάντηση του κυρίου Υπουργού.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν ρώτησα τον Υπουργό Οικονομικών, ρώτησα τον Υπουργό Εργασίας.

**ΠΡΟΕΔΡΕΥΩΝ (Χαράλαμπος Αθανασίου):** Όλοι κρίνονται. Θα κριθεί. Και όσοι μας ακούνε θα κρίνουν. Σας παρακαλώ.

Ορίστε, κύριε Υφυπουργέ, συνεχίστε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ομιλώ περί ψηφιακών διαδικασιών και σε αυτές επιμένω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Γιατί τα φορτώσατε στους λογιστές, για αυτό.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, δεν γίνεται διάλογος…

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Το έργο της ψηφιακής αναβάθμισης, το οποίο αναφέρει και ο κ. Κεγκέρογλου, κανένας δεν είπε ότι γίνεται με ένα κουμπί. Είναι μια διαδικασία η οποία είναι σταδιακή και συνεχής και ένα από τα βήματά της είναι αυτό. Και όπως θα τεκμηριώσω σε λίγο, είναι πάρα πολύ σημαντικό βήμα.

Κάτι τελευταίο, κύριε Κεγκέρογλου. Προφανώς, αν συμφωνούσα με αυτή την άποψη την οποία διατυπώσατε, δεν θα έδινα αυτή την απάντηση την οποία δίνω αυτή τη στιγμή σήμερα. Δεν παίρνω άκριτα ό,τι μου δίνει η υπηρεσία, το αξιολογώ και αντιστοίχως απαντώ. Και άλλωστε σε προηγούμενες ερωτήσεις δικές σας είχατε δει αντίστοιχα δείγματα γραφής.

Πάμε τώρα στη συγκεκριμένη απάντηση. Κατανοώ ότι οι αλλαγές συχνά φοβίζουν και προβληματίζουν πολλούς πολίτες. Πράγματι μπορεί για κάποιους από αυτούς να είναι δύσκολη η μετάβαση στην ψηφιακή εποχή. Γι’ αυτό άλλωστε και τα βήματα αυτά γίνονται σταδιακά. Ας μην ξεχνάμε επίσης ότι οι κεντρικές διοικητικές δομές του ΟΑΕΔ παραμένουν ανοιχτές σε όλη την επικράτεια και μπορούν να εξυπηρετήσουν ανά πάσα στιγμή με φυσική παρουσία τους πολίτες. Δεν γίνεται όμως έτσι να αλλάξει η ελληνική δημόσια διοίκηση. Τόσα χρόνια όλοι μας απαιτούμε από το κράτος -και νομίζω ότι ορθώς το απαιτούμε- να βρει τρόπους να παραγάγει υψηλού επιπέδου υπηρεσίες για τους πολίτες, να τους απαλλάξει από άσκοπες μετακινήσεις, να τους γλιτώσει από την περιττή γραφειοκρατία, να μειώσει το κόστος παραγωγής των δημοσίων υπηρεσιών, χωρίς να υποβαθμίσει την ποιότητά τους.

Από την άποψη της χρήσης ηλεκτρονικών υπηρεσιών του δημοσίου στη δημόσια διοίκηση της χώρας μας τον τελευταίο ενάμιση χρόνο είχαμε κυριολεκτικά ένα τεράστιο άλμα προς τα μπρος. Σύμφωνα με επίσημα στοιχεία του Κέντρου Διαλειτουργικότητας της Γενικής Γραμματείας Πληροφοριακών Συστημάτων Δημόσιας Διοίκησης, μόνο το πρώτο εξάμηνο του 2021 πραγματοποιήθηκαν εκατόν πενήντα εκατομμύρια ηλεκτρονικές συναλλαγές. Ο αριθμός αυτός είναι εντυπωσιακός, ειδικά αν σκεφτεί κανείς ότι ο αντίστοιχος αριθμός για ολόκληρο το 2018 ήταν μόλις οκτώ εκατομμύρια συναλλαγές.

Η χώρα μας πραγματοποιεί όλους αυτούς τους μήνες, μέσα σε τόσες αντιξοότητες, ένα ψηφιακό άλμα απαραίτητο όχι μόνο για την εξυγίανση της δημόσιας διοίκησης, αλλά και για τη συνολικότερη λειτουργία της χώρας σε επίπεδο προσέλκυσης επενδύσεων αλλά και επανεκκίνησης της οικονομίας και προφανώς θα συνεχίσουμε προς αυτή την κατεύθυνση.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Προχωρούμε τώρα στην τρίτη με αριθμό 939/11-7-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Δεκαοχτάχρονη θύμα απαγωγής, βιασμών και μαστροπείας βιώνει παράνομη μεταχείριση από την Ελληνική Αστυνομία και τη Διεύθυνση Εσωτερικών Υποθέσεων».

Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Τώρα δεν κάνουμε κριτική, αλλά και εδώ το περιεχόμενο της ερώτησης είναι καθαρά απόρρητο και αφορά τις ανακριτικές αρχές.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε. Όχι, δεν αφορά τις ανακριτικές αρχές. Θα είμαι πολύ σαφής ως προς αυτό. Αφορά εντελώς τις διαδικασίες που ακολουθήθηκαν στα τμήματα, στο Αστυνομικό Τμήμα Ηλιούπολης και στη Διεύθυνση Εσωτερικών Υποθέσεων.

Θα αναφέρω ακριβώς τα λεγόμενα της δικηγόρου, της συνηγόρου της δεκαοχτάχρονης. Λέει ότι η κοπέλα κάθεται στο Τμήμα με τον επίσης συνήγορο, τον κ. Γιάννη Μυκονιάτη. Μιλάμε για το Τμήμα Ηλιουπόλεως, όπου ξεκίνησε η ιστορία. Και κάθεται από τις 13.00΄ μέχρι τις 18.00΄ η ώρα χωρίς να λάβει κανένας κατάθεση. Απλά κάθονται. «Στις 18.00΄ ξαφνικά βάζουν το κορίτσι σε ένα περιπολικό και το πηγαίνουν στη Διεύθυνση Εσωτερικών Υποθέσεων. Καταφθάνω και εγώ θεωρώντας ότι μπορούμε να μπούμε μέσα για να δούμε το παιδί». Και διευκρινίζει τη διαδικασία, ότι αποκλειστικά όταν δίνει κατάθεση η ενάγουσα είναι μόνη της, ενώ σε οποιαδήποτε άλλη στιγμή είναι πάντα με τον ή την συνήγορό της. «Το κορίτσι από τις 18.00΄ η ώρα που μπαίνει στο Εσωτερικών Υποθέσεων εξαφανίζεται για μας» λέει η συνήγορος «μέχρι τη 1.00΄ το βράδυ. Μας απαγορεύεται να μπούμε, μας απαγορεύεται να τη δούμε». Οι απαντήσεις είναι ότι η υπηρεσία είναι έμπειρη, ξέρει εν ολίγοις, δεν χρειάζονται όλα αυτά τα συνταγματικά δικαιώματα για τους συνηγόρους.

Η κ. Λεγάκη, η συνήγορος, παραθέτει ακόμη ένα χαρακτηριστικό παράδειγμα. Όταν απαιτεί και λέει στον αστυνομικό ότι πρέπει να δει την πελάτισσά της λέγοντας ότι είναι πολιτικώς ενάγουσα και πρέπει να ασκήσει τα δικαιώματά της, τότε ο αστυνομικός απαντά στη δικηγόρο «δεν μας είπε ότι δηλώνει παράσταση πολιτικής αγωγής». «Πώς να σας πει το θύμα του trafficking από τα έντεκά της, η δεκαοχτάχρονη, όταν έχετε απαγορεύσει να έχει και συνήγορο μαζί της;» απαντά η δικηγόρος. Κι όταν του είπε ότι πρέπει να πάει στο νοσοκομείο επειδή είναι χτυπημένη, ο αστυνομικός αποκρίθηκε «δεν μας είπε ότι θέλει νοσοκομείο».

Σε άλλο σημείο η συνήγορος αποκαλύπτει ότι περί ώρας 0.45΄ το βράδυ τηλεφωνεί για χιλιοστή φορά και λέει ότι «αυτό το παιδί καταθέτει επί δωδεκάωρο στην αστυνομία, είναι θύμα ξυλοδαρμού, πίεσης για να πάρει ναρκωτικά και έκδοσης με το ζόρι κι εσείς το εξετάζετε επί δωδεκάωρο. Αυτό είναι βασανιστήριο». Και όταν πρότεινε στους αστυνομικούς να μεταβεί η κοπέλα στο νοσοκομείο και οι αρμόδιοι να της πάρουν κατάθεση εκεί πέρα, εφόσον το επιτρέπουν οι γιατροί, η απάντηση ήταν ότι η κατάθεση έχει τελειώσει. Ζητάει να έχει πρόσβαση. Της λένε «σε πέντε λεπτά θα έχετε πρόσβαση». Στο πεντάλεπτο αυτό τη βάζουν σε ένα αυτοκίνητο και την εξαφανίζουν την κοπέλα, για να μάθουμε μετά ότι φτάνει στο Νοσοκομείο «Γεννηματάς» όπου για άλλες έξι ώρες γίνονται εξετάσεις από γιατρούς πλέον, συνοδεία των αστυνομικών, ακόμα και όταν χρειάζεται να βγάλει τα ρούχα της, αυτό γίνεται συνοδεία των αστυνομικών, ακόμα και όταν καταθέτει στους γιατρούς τα περιστατικά, γίνεται συνοδεία αστυνομικών. Κι όταν ερωτάται από τους γιατρούς -και υπάρχει επώνυμη καταγγελία της γιατρού που την εξέτασε, της Αργυρής Ερωτοκρίτου στο Νοσοκομείο «Γεννηματάς»- της λένε οι αστυνομικοί ότι είναι υπό κράτηση και γι’ αυτό πρέπει να είναι μαζί της.

Επειδή όλα αυτά είναι αδιανόητα και υπάρχει σκιά βαριά πάνω σας και πάνω στην Κυβέρνηση ότι προσπαθήσατε να συγκαλύψετε αυτή την υπόθεση και μόνο όταν έλαβε το φως δημοσιότητας δεν μπορέσατε να τη συγκαλύψετε και αρχίσατε να κινείστε, θέλουμε πραγματικά να μας πείτε τη διαδικασία που τηρήθηκε, πώς έγινε σεβαστή η οδηγία 36 του 2011 που ενσωματώθηκε σε νόμο της Κυβέρνησης, τον 4198/2013, και προβλέπει την προστασία θυμάτων εμπορίας ανθρώπων στο πλαίσιο της ποινικής έρευνας και διαδικασίας. Και θέλω να μας πείτε τι μεμπτό εσείς βρήκατε σε αυτή τη διαχείριση και τι θα αλλάξετε την επομένη ή, αλλιώς, αν τα αποδέχεστε όλα ως καλώς γενόμενα, δηλαδή ότι η Αστυνομία είναι υπεράνω των νόμων στις διαδικασίες εξέτασης των θυμάτων και ότι μπορεί να κρατά κάποια πολίτη και να απαγορεύει την πρόσβαση σε δικηγόρο, πέρα από τη διαδικασία της κατάθεσης, όταν έρχεται αυτοβούλως στην ουσία στο Τμήμα για να κάνει καταγγελία.

Παρακαλώ απαντήστε στα αναπάντητα ερωτήματα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υφυπουργέ, παρακαλώ έχετε τον λόγο για την πρωτολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, αυτές τις μέρες όλοι βρισκόμαστε ενώπιον μιας ομολογουμένως σοκαριστικής υπόθεσης, η οποία εξακολουθεί να διερευνάται από τις αρχές επιβολής του νόμου και τους αρμόδιους εισαγγελικούς λειτουργούς.

Επιτρέψτε μου όμως εισαγωγικά, κύριε Αρσένη, να αναφέρω ότι δεν θα σας παρακολουθήσω σε μια οξύτητα εκφράσεων περί συγκάλυψης ή σε οτιδήποτε άλλο αναφερθήκατε και παράλληλα, βέβαια, στο δικονομικό μέρος δεν θα αναφερθώ, διότι είναι ουσιαστικά για πρωτοετείς φοιτητές της Νομικής Σχολής και ειπώθηκαν πάρα πολλές ανακρίβειες, αλλά δεν θα κάνουμε μαθήματα Ποινικής Δικονομίας στο Κοινοβούλιο.

Η σημερινή συζήτηση στο πλαίσιο του κοινοβουλευτικού ελέγχου έχει ως σκοπό να παρασχεθούν οι αναγκαίες πληροφορίες και διευκρινίσεις αναφορικά με τους χειρισμούς των υπηρεσιών της Ελληνικής Αστυνομίας και με αυτόν τον τρόπο να χυθεί άπλετο φως σε μία τραγική υπόθεση που όμως, δυστυχώς, ορισμένοι επιχειρούν δημόσια να της προσδώσουν κάποιου είδους πολιτική διάσταση.

Ξεκινώντας από το πρώτο ερώτημα θα ήθελα να δώσω μια αναλυτική περιγραφή της αλληλουχίας γεγονότων και ενεργειών, που θα σκιαγραφήσει στο σύνολό της την υπεύθυνη και σύννομη διαχείριση της συγκεκριμένης υπόθεσης από τις αρμόδιες αστυνομικές αρχές.

Στις 14:10΄ περίπου το προηγούμενο Σάββατο 10 Ιουλίου προσήλθε στο Τμήμα Ασφαλείας Ηλιούπολης ημεδαπή συνοδευόμενη από μία ακόμη γυναίκα μάρτυρα, ενώ λίγα λεπτά αργότερα προσήλθε ένα ακόμη άτομο κατόπιν επικοινωνίας της μάρτυρος μαζί του. Η καταγγέλλουσα ανέφερε προφορικά αξιόποινες πράξεις που τελέστηκαν σε βάρος της από αστυνομικό κατά παράβαση των νόμων: περί ενδοοικογενειακής βίας ν.3500/2006, περί εξαρτησιογόνων ουσιών ν.4319/2013 και εμπορίας ανθρώπων, άρθρων 323 Α του Ποινικού Κώδικα. Δεδομένου ότι τα καταγγελλόμενα αφορούσαν αστυνομικό, ο διοικητής του Τμήματος Ασφαλείας τηρώντας τις ισχύουσες διατάξεις και προ οιασδήποτε άλλης ενέργειας ενημέρωσε τηλεφωνικά στις 14:32΄ την Υπηρεσία Εσωτερικών Υποθέσεων Σωμάτων Ασφαλείας ως την καθ’ ύλην αρμόδια υπηρεσία για την ποινική διερεύνηση, εξιχνίαση και δίωξη εγκλημάτων τα οποία διαπράττονται μεταξύ άλλων από αστυνομικό προσωπικό.

Η ενημέρωση από τον Διοικητή του Τμήματος Ασφαλείας Ηλιούπολης προς την Υπηρεσία Εσωτερικών Υποθέσεων Σωμάτων Ασφαλείας διήρκεσε έως τις 14:55΄, ενώ στις 15:15΄ κλιμάκιό της προσήλθε για παραλαβή της καταγγέλλουσας και της μάρτυρος. Αναχώρησαν στις 15:35΄από την Ηλιούπολη και αφίχθησαν στην έδρα της υπηρεσίας στις 16:30΄.

Στις 19:15,΄ ξεκίνησε η ένορκη κατάθεση της καταγγέλλουσας βάσει των άρθρων 183 έως 187 και 228 του Ποινικού Κώδικα και διήρκεσε περίπου τέσσερις ώρες, παρουσία πραγματογνώμονα ψυχολόγου.

Από τη λήξη της ένορκης κατάθεσης της καταγγέλλουσα έως και τις 00:30΄ της 11ης Ιουλίου του 2021, η προαναφερθείσα πραγματογνώμονας ψυχολόγος συνέταξε και υπέβαλε έκθεση πραγματογνωμοσύνης. Σε ό,τι αφορά τη διάρκεια παραμονής της καταγγέλλουσας στην Υπηρεσία Εσωτερικών Υποθέσεων είναι αυτονόητο ότι ο χειρισμός τέτοιων εξαιρετικά ευαίσθητων υποθέσεων, όπου το θύμα φέρεται να έχει υποστεί χρόνια κακοποίηση, ψυχολογική και όχι μόνο, απαιτεί χρόνο και την κατάλληλη αντιμετώπιση, ώστε ν’ αναπτυχθεί κατ’ ελάχιστον ένα κλίμα εμπιστοσύνης, ώστε να αποτυπωθούν με ακρίβεια και πληρότητα όλα τα καταγγελλόμενα, με δεδομένη τη σοβαρότητά τους.

Στις 0:30΄, η καταγγέλλουσα μεταφέρθηκε συνοδεία ενός ανδρός και μίας γυναίκας αστυνομικού της υπηρεσίας στο Γενικό Νοσοκομείο Αθηνών «ΓΕΝΝΗΜΑΤΑΣ», προκειμένου να υποβληθεί στην αναγκαία λεπτομερή εξέταση. Κατόπιν επέστρεψε εκ νέου, στις 4:25΄ στην Υπηρεσία Εσωτερικών Υποθέσεων. Εκεί, εξετάστηκε ενόρκως για περίπου μιάμιση ώρα συμπληρωματικά, κάτι αναγκαίο, ώστε να αναγνωρίσει τον εαυτό της σε οπτικό υλικό στο οποίο, όπως είχε καταθέσει, απεικονίζετο παρά τη θέλησή της. Μετά το πέρας της εξέτασης, στις 6.00΄ μεταφέρθηκε στην οικία της, συνοδεία αστυνομικών της Υπηρεσίας Εσωτερικών Υποθέσεων Σωμάτων Ασφαλείας.

Θα ήθελα στο σημείο αυτό, απαντώντας στην αναφορά σας, να ξεκαθαρίσω με τον πλέον κατηγορηματικό τρόπο ότι ουδέποτε η καταγγέλλουσα ήρθε σε κατ’ αντιπαράσταση εξέταση με τους κατηγορούμενους, καθόσον τηρήθηκε απαρέγκλιτα το άρθρο 225 του Κώδικα Ποινικής Δικονομίας, σε συνδυασμό με συναφείς διατάξεις.

Ολοκληρώνοντας την αρχική μου τοποθέτηση, θα ήθελα να υπογραμμίσω ότι ουδέποτε η καταγγέλλουσα γνωστοποίησε στην Υπηρεσία Εσωτερικών Υποθέσεων την επιθυμία διορισμού νομικού παραστάτη. Ωστόσο, από τις 18.25΄ έως και τις 18.40΄, στις 10 Ιουλίου, ήρθε σε επικοινωνία με δικηγόρο.

Θα ήθελα, δε, στο σημείο αυτό να επισημάνω ότι εξετάστηκε με την ευαισθησία που επέβαλε η κατάσταση στην οποία ευρίσκετο. Έχει δημιουργηθεί ένα ισχυρό κλίμα εμπιστοσύνης μεταξύ της παθούσας και της Υπηρεσίας Εσωτερικών Υποθέσεων. Τώρα, η υπόθεση, όπως γνωρίζετε, βρίσκεται στην κύρια ανάκριση, όπου με βάση αυτά που είπε διερευνάται σε βάθος. Βλέπετε ότι οι έρευνες είναι ακόμη σε εξέλιξη.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υπουργέ, οι καταγγελίες έρχονται από τη δικηγόρο της. Την εκφράζουν.

Εδώ, έχουμε μια υπόθεση που ακόμα αγνοείται το πρόσωπο του δράστη, των δραστών, πράγμα που θα μπορούσε να απελευθερώσει πάρα πολλές καταγγελίες. Τουλάχιστον, για πάρα πολλές μέρες αποκρυπτόταν αυτό το πρόσωπο. Η εικόνα της συγκάλυψης είναι πάρα πολύ ισχυρή. Και γι’ αυτό ο κόσμος είναι στους δρόμους και γι’ αυτό το ζήτημα.

Εσείς παρουσιάσατε την ιστορία χωρίς να μας πείτε για ποιον λόγο δεν καταγράφηκε η καταγγελία εγγράφως στο Αστυνομικό Τμήμα Ηλιούπολης. Δεν πήγε για καφέ η κοπέλα. Καταγγελία έκανε. Για ποιον λόγο δεν την καταγράψατε την καταγγελία εκεί; Ήταν υποχρέωση των αστυνομικών να καταγράψουν την καταγγελία ή απλά να την ακούν και να πάρουν τηλέφωνο, για να πάει σε κάποιο άλλο τμήμα; Είναι υποχρέωσή τους να καταγράψουν αυτή την καταγγελία; Θα σας απαντήσω εγώ: Είναι.

Όσο γι’ αυτά που είπατε, για το αν είμαστε πρωτοετείς φοιτητές Νομικής είναι απαράδεκτα. Είμαι Βουλευτής του ελληνικού Κοινοβουλίου και έχετε υποχρέωση να απαντάτε στα ερωτήματα. Τα υπόλοιπα, παρακαλώ πολύ, όχι μέσα στον χώρο του Κοινοβουλίου.

Κι εσείς ο ίδιος, κατ’ αρχάς, αναφέρετε μία τετράωρη κατάθεση. Είναι πάρα πολύ βαρύ για ένα θύμα, το οποίο χρειάζεται να πάει στο νοσοκομείο, να κάνει τετράωρη κατάθεση με αυτή τη διαδικασία. Δεν επιβεβαιώνετε τις δικές μου πληροφορίες ότι ήταν τετράωρη η κατάθεση. Σε κάθε περίπτωση, ακόμη και αν το δεχτούμε αυτό που λέτε, ο ίδιος είπατε ότι όταν έληξε η κατάθεση συνεχίσατε να την κρατάτε στο τμήμα, απαγορεύοντας να έχει πρόσβαση στους δικηγόρους. Και όπως λέει η δικηγόρος της, που είναι εντολέας της δεκαοκτάχρονης, σας έπαιρνε τηλέφωνο συνέχεια και της λέγατε ότι δεν μπορεί να έχει πρόσβαση, γιατί γίνεται ακόμη κατάθεση. Και όταν ολοκληρώθηκε η κατάθεση –κατ’ εσάς, γιατί οι δικές μου πληροφορίες είναι ότι η κατάθεση κράτησε μία ώρα- δεν δώσατε πρόσβαση στη δικηγόρο. Είπατε στη δικηγόρο «ναι, ναι, τώρα θα τη δείτε» για να την εξαφανίσετε στο νοσοκομείο την κοπέλα.

Έχουμε τη μαρτυρία της Αργυρής Ερωτοκρίτου, της γιατρού που εφημέρευε και εξέτασε την κοπέλα: «Η κοπέλα ήρθε αργά το βράδυ του Σαββάτου στο Νοσοκομείο «Γεννηματάς». Ήταν συνοδευόμενη από αστυνομικούς με πολιτικά. Παρ’ όλο που δεν είχε χειροπέδες, οι αστυνομικοί τη συνόδευαν παντού. Ό,τι και να γινόταν ήταν μαζί της. Αυτό ενδεχομένως να επηρέαζε αυτά που μας δήλωνε η ίδια ως προς το τι της συνέβη, το οποίο με τη σειρά του επηρέαζε την προσέγγιση που είχαμε κι εμείς. Στο τμήμα ακτινογραφιών, ζητήθηκε το κορίτσι να μπει μόνο του. Οι αστυνομικοί επέμειναν να μπουν μαζί. Στην ερώτησή μου, λοιπόν, γιατί συμβαίνει αυτό, αν το κορίτσι κρατείται η απάντησή τους ήταν: «Ναι, είναι κρατούμενη»». Είναι μαρτυρία στην εφημερίδα «ΕΡΓΑΤΙΚΗ ΑΛΛΗΛΕΓΓΥΗ».

Ήταν κρατούμενη, κύριε Υπουργέ; Δεν μας είπατε. Ήταν κρατούμενη η δεκαοκτάχρονη όταν πήγε στο νοσοκομείο;

Είναι μια πάρα πολύ μεγάλη αυθαιρεσία της Αστυνομίας. Αυτή η στενή επιτήρηση του κοριτσιού μας βάζει σε υποψίες ότι υπάρχουν πράγματα που δεν θέλουν ν’ ακουστούν και να γραφτούν ή ότι έχουν με κάποιο τρόπο εκβιάσει το κορίτσι να μην πει κάποια πράγματα. Και μόνο το γεγονός ότι δεν μπορούσαν να έχουν επικοινωνία μαζί της λέει πολλά.

Θεωρείτε ότι μόνο οι πρωτοετείς φοιτητές της Νομικής έχουν απορίες εδώ μέσα ή και γιατροί, δικηγόροι και όλη η κοινωνία;

Παρακαλώ πολύ, απαντήστε, γιατί η σκιά της προσπάθειας συγκάλυψης, της αποτυχημένης, για το θέμα έλαβε διαστάσεις και πραγματικά, βρίσκεται όλη πάνω σας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριε Υπουργέ, έχετε τον λόγο για τη δευτερολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, κατά τη διάρκεια της αρχικής μου τοποθέτησης μέσα από πλήθος στοιχείων παρουσιάστηκε με λεπτομέρεια η αλληλουχία των ενεργειών των αρμοδίων υπηρεσιών της Ελληνικής Αστυνομίας που επιλήφθηκαν της συγκεκριμένης τραγικής υπόθεσης.

Δεν θα υπεισέλθω λεπτομερώς σε απαντήσεις, διότι σας είπα πριν ότι είναι στοιχειώδη πράγματα που ρυθμίζονται και τα γνωρίζει ο καθένας και είναι βασικά θέματα για το πώς διενεργείται η προανάκριση.

Σε κάθε περίπτωση, από πλευράς του Διοικητού Τμήματος Ασφαλείας δεν θα μπορούσε να πάρει την καταγγελία, διότι δεν είναι να πάρει την καταγγελία. Εδώ, καταγγέλλονται σοβαρές αξιόποινες πράξεις κακουργηματικού χαρακτήρα. Καθ’ ύλην αρμόδια υπηρεσία ήταν η Υπηρεσία Εσωτερικών Υποθέσεων, η οποία ενημερώθηκε άμεσα και επελήφθη αμελλητί. Όχι μόνο δεν υπήρξε προσπάθεια συγκάλυψης, αλλά με πολύ μεγάλη ευαισθησία διερευνάται σε βάθος αυτή η υπόθεση. Βλέπετε ότι εκτός από τον συγκεκριμένο δράστη που τη δεδομένη στιγμή από πλευράς θύματος υπήρξε η καταγγελία του αστυνομικού και η άμεση σύλληψη του, η προανάκριση έχει διευρυνθεί σε βάθος και προκύπτουν νέοι δράστες. Είναι και άλλα άτομα προφυλακισμένα. Και η έρευνα στο στάδιο της κύριας ανάκρισης προχωρά σε βάθος και ελπίζουμε ότι θα έχουμε σύντομα και νεότερα στοιχεία γύρω από την τραγική αυτή υπόθεση.

Είναι αυτονόητο ότι στο στάδιο αυτό της κύριας ανάκρισης δεν είναι δυνατή η παροχή περαιτέρω πληροφοριών, καθότι κάτι τέτοιο, όπως όλοι γνωρίζουμε πολύ καλά, προσκρούει στις προβλέψεις του νομοθέτη, ο οποίος υπαγορεύει βάσει των άρθρων 241 και 246 του Κώδικα Ποινικής Δικονομίας τη διαφύλαξη της μυστικότητας της όλης διαδικασίας.

Θα ήθελα, ωστόσο, να υπογραμμίσω με τον πλέον εμφατικό τρόπο ότι οι υπηρεσίες της Ελληνικής Αστυνομίας ενήργησαν αποκλειστικά εντός του υφιστάμενου νομικού πλαισίου και με απόλυτο σεβασμό στις διατάξεις του ν.4958 του 2013, ο οποίος εναρμόνισε την ελληνική νομοθεσία με την οδηγία 2011/36 της Ευρωπαϊκής Ένωσης, σχετικά με την πρόληψη και την καταπολέμηση της εμπορίας ανθρώπων και την προστασία των θυμάτων αυτής.

Ειδικότερα, η Υπηρεσία Εσωτερικών Υποθέσεων Σωμάτων Ασφαλείας που, όπως γνωρίζετε, ενεργεί υπό τη διαρκή εποπτεία αντεισαγγελέα εφετών, ο οποίος εγγυάται τη διασφάλιση της αποτελεσματικής και εντός πλαισίου νομιμότητας λειτουργίας της, ενήργησε με την προσήκουσα ευαισθησία με απόλυτο σεβασμό στην αξία του ανθρώπου και στην προστασία των δικαιωμάτων του. Η δε διάρκεια της ένορκης εξέτασης, όπως προείπα, βρίσκεται σε συνάφεια με το εύρος και το βάθος της υπό διερεύνηση υπόθεσης.

Κυρίες και κύριοι, δεν χωρά καμμία αμφιβολία ότι η υπόθεση αυτή μας έχει συγκλονίσει όλους ως πολιτεία και ως κοινωνία, μια υπόθεση όμως ανήκουσα στο αστυνομικό δελτίο και μόνον χωρίς καμμία θέση στην πολιτική αντιπαράθεση μεταξύ κομμάτων. Δεν μπορεί να υφίστανται κάποιου είδους διαχωριστικές γραμμές ανάμεσά μας στην αντιμετώπιση τέτοιων υποθέσεων, πολύ δε περισσότερο να πολιτικοποιούνται. Αυτό δεν μπορεί να γίνει αποδεκτό και η κοινωνία σύσσωμη παρακολουθεί.

Όσο δε για τους κάθε λογής γυρολόγους πολιτικών γραφείων, δεν νοείται να ανάγονται σε αντικείμενο σοβαρής πολιτικής αντιπαράθεσης. Παρά τις όποιες ιδεολογικές διαφορές μας, οφείλουμε όλες οι πολιτικές δυνάμεις με παρρησία να εκπέμπουμε ένα και μοναδικό μήνυμα προς τους πολίτες αυτής της κοινωνίας.

Ενωμένοι, με εμπιστοσύνη στις αρχές επιβολής του νόμου και στην ελληνική δικαιοσύνη, στεκόμαστε όλοι μαζί απέναντι σε τέτοια αποκρουστικά περιστατικά. Μόνον έτσι μπορούμε να διαμορφώσουμε εκείνες τις συνθήκες ως πολιτεία και ως κοινωνία, ώστε τραυματισμένοι συνάνθρωποί μας, όπως αυτή η νεαρή κοπέλα, να εμπιστευτούν τις αρχές και να μιλήσουν.

Μόνον έτσι θα μπορέσουν να επουλώσουν τις πληγές τους, να σταθούν και πάλι στα πόδια τους και να ατενίσουν με αισιοδοξία όλο το μέλλον που έχουν μπροστά τους. Το οφείλουμε όλοι ως υπεύθυνες πολιτικές δυνάμεις του τόπου μας προς τη νέα γενιά.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Θα συζητηθεί τώρα η πρώτη με αριθμό 934/7-7-2021 επίκαιρη ερώτηση δεύτερου κύκλου της Βουλευτού Καβάλας του ΣΥΡΙΖΑ - Προοδευτική Συμμαχία κ. Σουλτάνας (Τάνιας) Ελευθεριάδουπρος τον ΥπουργόΠροστασίας του Πολίτη, με θέμα: «Σκανδαλώδης παραχώρηση προστασίας για τον καταδικασμένο επιχειρηματία Λαυρεντιάδη».

Κυρία Ελευθεριάδου, έχετε τον λόγο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κύριε Υπουργέ, είναι πλέον γεγονός ότι η δράση του οργανωμένου εγκλήματος στην Ελλάδα έχει λάβει δραματικές διαστάσεις, πλήττοντας το κύρος της χώρας μας τόσο στον διεθνή Τύπο όσο και στους Ευρωπαίους αξιωματούχους και ηγέτες, παρ’ όλο που τα τοπικά μέσα μαζικής ενημέρωσης δεν έχουν αναδείξει την κατάσταση που επικρατεί.

Είναι επιπλέον γεγονός ότι τα αστυνομικά τμήματα, τα τμήματα ασφαλείας και τα τμήματα τροχαίας είναι υποστελεχωμένα -έχουν γίνει καταγγελίες από την ΠΟΑΣΥ- διότι έχει παραχωρηθεί το προσωπικό τους για φύλαξη προσώπων. Και όταν λέω προσώπων, δεν εννοώ μόνο των προσώπων που προβλέπονται στους νόμους, αλλά το Υπουργείο σας τον τελευταίο καιρό έχει κάνει τους αστυνομικούς ασφάλεια τηλεπερσόνων και καταδικασμένων επιχειρηματιών. Και δεν πήρατε το μάθημά από την υπόθεση Φουρθιώτη.

Έγινε γνωστό τον τελευταίο καιρό στην Καβάλα ότι παρέχεται φύλαξη στον καταδικασμένο για ηθική αυτουργία σε απιστία Λαυρέντη Λαυρεντιάδη. Δέκα αστυνομικοί και δύο περιπολικά της Ελληνικής Αστυνομίας φυλάνε σε εικοσιτετράωρη βάση το εργοστάσιο λιπασμάτων στην Καβάλα.

Καταλαβαίνετε ότι αυτό δεν μπορεί να γίνει αποδεκτό ούτε από εμάς ούτε από την τοπική κοινωνία ούτε από τους αστυνομικούς, που αναγκάζονται να αφήνουν τα καθήκοντά τους άνευ λόγου και αιτίας, γιατί έτσι αποφάσισε ο κ. Χρυσοχοΐδης ή κάποιο στέλεχος του Υπουργείου σας.

Σας ρωτάω, λοιπόν, να μου απαντήσετε ξεκάθαρα εάν φυλάσσεται ή όχι το εργοστάσιο της λιπασματοβιομηχανίας από την Ελληνική Αστυνομία. Ποιος έδωσε την εντολή για τη φύλαξη αυτή, η οποία είναι σκανδαλώδης και άνευ λόγου;

Προσέξτε, προσπαθώ να σας προστατεύσω. Μη μου απαντήσετε ότι επειδή στην Αθήνα στα γραφεία της εταιρείας «ΕΛΛΑΓΡΟΛΙΠ» έγινε επίθεση δήθεν από τον Ρουβίκωνα στείλατε φύλαξη στην Καβάλα στο εργοστάσιο, διότι η εταιρεία «ΕΛΛΑΓΡΟΛΙΠ» δεν υπάρχει μέσα στο εργοστάσιο της Καβάλας, δεν έχει καμμία δραστηριότητα εκεί και δεν υφίσταται εκεί. Φυσικά, έως πότε θα συνεχίσετε αυτή τη σκανδαλώδη φύλαξη;

Περιμένω την απάντησή σας και στη δευτερολογία μου θα πω και περισσότερα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία συνάδελφε, και ειδικά για την τήρηση του χρόνου.

Παρακαλώ τον κύριο Υπουργό για την πρωτολογία του.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, πριν από λίγους μόλις μήνες πραγματοποιήθηκε μια ουσιαστική συζήτηση στο πλαίσιο του κοινοβουλευτικού ελέγχου για ζητήματα φύλαξης και συνοδείας ευπαθών στόχων. Στο ίδιο πλαίσιο, κινείται και η υπό συζήτηση επίκαιρη ερώτηση, που αφορά ξεκάθαρα τη λήψη μέτρων προστασίας των εγκαταστάσεων. Ας δούμε λοιπόν, πώς έχουν τα στοιχεία που απαντούν στα δύο ερωτήματα που τίθενται.

Κατ’ αρχάς, σε ό,τι αφορά το θεσμικό πλαίσιο, αλλά και τη διαδικασία λήψης απόφασης διάθεσης αστυνομικού προσωπικού, το πλαίσιο είναι ξεκάθαρο και έχει ως εξής: Η Ελληνική Αστυνομία δύναται να διαθέτει με απόφαση του κυρίου Αρχηγού, ύστερα από γνωμοδότηση των καθ’ ύλην αρμόδιων επιτροπών, αστυνομικό προσωπικό για τη συνοδεία προσώπων και τη φρούρηση ή επιτήρηση ευπαθών στόχων, καθορίζοντας ταυτόχρονα την υπηρεσία διάθεσης και τον αριθμό αυτών.

Η γνωμοδότηση των αρμόδιων επιτροπών έχει τη μορφή κατάρτισης έκθεσης εκτίμησης κινδύνου, λαμβάνοντας υπ’ όψιν τα αντικειμενικά κριτήρια, που αναφέρονται στην παράγραφο 4 του άρθρου 70 του π. δ.141/1991, όπως αυτό ισχύει σήμερα. Το δικαίωμα έκδοσης απόφασης έχει ο Προϊστάμενος Επιτελείου του Αρχηγείου της Ελληνικής Αστυνομίας, αρμοδιότητα που μπορεί να ασκείται παράλληλα με τον κύριο Αρχηγό.

Τέλος, σε κατεπείγουσες περιπτώσεις, μπορούν άμεσα να διαταχθούν μέτρα προστασίας από τον κύριο Αρχηγό, οπότε στη συνέχεια και σε αυτήν την περίπτωση ακολουθείται η διαδικασία που μόλις σας προανέφερα.

Στο ζήτημα στο οποίο αναφέρεστε, έχουμε διάθεση αστυνομικού προσωπικού και μέσου στο πλαίσιο λήψης αυξημένων μέτρων ασφάλειας φρούρησης εγκατάστασης και πύλης εισόδου αυτής, κατόπιν γνωμοδότησης της αρμόδιας επιτροπής της Γενικής Περιφερειακής Αστυνομικής Διεύθυνσης Ανατολικής Μακεδονίας και Θράκης και διαταγής του προϊσταμένου του Επιτελείου του Αρχηγείου της Ελληνικής Αστυνομίας.

Οι λόγοι που οδήγησαν τις αρμόδιες υπηρεσίες και την ηγεσία της Ελληνικής Αστυνομίας στην απόφαση λήψης αυξημένων μέτρων φύλαξης της συγκεκριμένης εγκατάστασης και για συγκεκριμένο χρονικό διάστημα γίνονται εύκολα κατανοητοί, καθόσον μιλάμε για μια βιομηχανική μονάδα παραγωγής λιπασμάτων, άρα αποθήκευσης ικανής ποσότητας χημικών ουσιών, αναγκαίων κατά την παραγωγική διαδικασία.

Μάλιστα, το ενδιαφέρον αλλά και μια σειρά από ακτιβιστικές δράσεις και όχι μόνο στην Καβάλα, αλλά και σε γραφεία εταιρείας στο Παλαιό Φάληρο από άτομα που πρόσκεινται στον αντιεξουσιαστικό χώρο συνεκτιμήθηκαν, ώστε να ληφθούν αυτές οι αποφάσεις με μοναδικό γνώμονα την πρόληψη ή αποτροπή ενεργειών σε βάρος της εγκατάστασης, που θα έθεταν σε κίνδυνο το περιβάλλον, αλλά και την υγεία των πολιτών της περιοχής.

Ολοκληρώνοντας την αρχική μου τοποθέτηση και προτού υπεισέλθω σε στοιχεία αναφορικά με τις πρωτοβουλίες ενίσχυσης της Διεύθυνσης Αστυνομίας Καβάλας, αλλά και της αποτελεσματικότητας του τρέχοντος επιχειρησιακού σχεδιασμού που εφαρμόζεται στην περιοχή, θα ήθελα να υπογραμμίσω κάτι το οποίο, αν και αυτονόητο, δυστυχώς αποσιωπάται, μέσα από το περιεχόμενο της υπό συζήτηση επίκαιρης ερώτησης.

Κατά την αξιολόγηση για τη διάθεση ή μη αστυνομικού προσωπικού και μέσων, με στόχο την κάλυψη αναγκών συνοδευτικής ασφάλειας προσώπων ή φρούρησης ευπαθών στόχων, λαμβάνονται υπόψη κριτήρια, που σχετίζονται αμιγώς με στοιχεία ασφάλειας και όχι άλλου είδους παράμετροι, όπως αυτές που αποτυπώνονται στην υπό συζήτηση επίκαιρη ερώτηση.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Ορίστε, κυρία συνάδελφε, έχετε τον λόγο για τη δευτερολογία σας.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Υπουργέ, η απάντησή σας είναι απαράδεκτη και προφανώς δεν γνωρίζετε το θέμα και απλά διαβάζετε το έγγραφο που σας έφεραν.

Θέλω να σας παρακαλέσω να καταθέσετε στα Πρακτικά τη γνωμοδότηση της επιτροπής. Θα το κάνετε; Δεν απαντάτε. Άρα, αυτό που μου είπατε είναι ότι δώσατε προστασία στον Λαυρεντιάδη, στις εγκαταστάσεις του Λαυρέντη Λαυρεντιάδη, δέκα αστυνομικούς και δύο περιπολικά, γιατί είναι χημική βιομηχανία. Χημική βιομηχανία είναι εδώ και δεκάδες χρόνια! Τώρα δώσατε προστασία; Μου λέτε ότι δώσατε προστασία, γιατί έγινε μια ακτιβιστική ενέργεια σε εταιρεία στο Παλαιό Φάληρο. Κι εσείς δώσατε προστασία στο εργοστάσιο Καβάλας. Ποια ακριβώς ακτιβιστική ενέργεια έγινε; Εγώ την αμφισβητώ. Δεν έγινε τίποτα! Και στον Φουρθιώτη έτσι κάνατε! Δώσατε προστασία γιατί έγιναν ακτιβιστικές ενέργειες στην Καβάλα. Ποιες ακτιβιστικές ενέργειες; Δεν έγινε απολύτως τίποτα. Λέτε ψέματα! Λέτε ψέματα και σας προκαλώ να μου πείτε ποιες ακτιβιστικές ενέργειες έγιναν και από ποιους. Αυτή τη στιγμή σας λέω ψεύτη! Κι αν όχι εσάς, αυτούς που σας έστειλαν το έγγραφο. Ποιες ακτιβιστικές ενέργειες έγιναν στην Καβάλα; Θέλω απάντηση!

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Σας παρακαλώ! Δεν αναφέρθηκα στην Καβάλα. Είπα ότι έγιναν ακτιβιστικές ενέργειες.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Και στην Καβάλα είπατε. Είπατε ότι έγιναν αντίστοιχες και στην Καβάλα. Υπάρχουν γραμμένα στα Πρακτικά!

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Σας παρακαλώ πολύ να ανακαλέσετε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν ανακαλώ, υπάρχουν στα Πρακτικά! Είπατε ότι στην εταιρεία στο Παλαιό Φάληρο και στην Καβάλα. Ας δούμε τα Πρακτικά. Κι αν έγιναν στην εταιρεία στο Παλαιό Φάληρο, ποιες έγιναν;

**ΠΡΟΕΔΡΕΥΩΝ (Χαράλαμπος Αθανασίου):** Κυρία συνάδελφε, σας παρακαλώ!

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ποια είναι η εταιρεία στο Παλαιό Φάληρο και τι σχέση έχει με το εργοστάσιο της Καβάλας; Καμμία.

**ΠΡΟΕΔΡΕΥΩΝ (Χαράλαμπος Αθανασίου):** Κυρία συνάδελφε, περιοριστείτε, σας παρακαλώ, στο περιεχόμενο της ερώτησης.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Πρόεδρε, εγώ θέλω να απαντήσω σε αυτό που είπε ο Υπουργός.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Και ο κύριος Υπουργός θα απαντήσει μετά. Συνεχίστε παρακαλώ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Άρα, σας λέω ότι αμφισβητώ ότι έγινε στο Παλαιό Φάληρο κάποια ενέργεια, η οποία να έχει σχέση με το εργοστάσιο της Καβάλας. Αμφισβητώ ότι έγιναν ακτιβιστικές ενέργειες στην Καβάλα και φυσικά όσον αφορά για το αν το εργοστάσιο είναι χημική βιομηχανία, είναι εδώ και δεκάδες χρόνια. Άρα, παρέχετε κάλυψη Έλληνες αστυνομικούς στον Λαυρέντη Λαυρεντιάδη χωρίς κανέναν λόγο. Δεν είναι η πρώτη φορά, που του παρέχετε κάλυψη. Του παρέχετε κάλυψη για τα χρέη του, του παρέχετε κάλυψη για τις απολύσεις των εργαζομένων του, του παρέχετε κάλυψη για να λειτουργεί το εργοστάσιο, ολόκληρη χημική λιπασματοβιομηχανία, με αλλοδαπές εταιρείες με κεφάλαιο 24.000 ευρώ και με αδιαφανείς διαδικασίες.

Αυτή τη στιγμή παρέχετε φύλαξη στον Λαυρέντη Λαυρεντιάδη, χωρίς κανέναν λόγο. Θέλω να μου πείτε ρητά ποιες ακτιβιστικές ενέργειες έγιναν και πού. Η Αστυνομία δεν είναι το τσιφλίκι σας! Οι αστυνομικοί που κάθονται είκοσι τέσσερις ώρες έξω από το εργοστάσιο έχουν χρέη να επιτελέσουν προς την ελληνική κοινωνία και τον καβαλιώτικο λαό. Το τμήμα είναι υποστελεχωμένο κι εσείς στείλατε αστυνομικούς και περιπολικά χωρίς λόγο. Παρακαλώ να μου αναφέρετε ποιες συγκεκριμένες ακτιβιστικές ενέργειες έγιναν και πού. Θα επανέλθω και με άλλη ερώτηση.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ορίστε, κύριε Υπουργέ, έχετε όλο τον χρόνο για να απαντήσετε.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Δεν θα σας παρακολουθήσω στο ύφος σας, διότι προφανώς, αυτή τη στιγμή απευθύνεστε σε άλλο κοινό και όχι στο Κοινοβούλιο. Νομίζω, λοιπόν, ότι απάδει το ύφος σας, οπότε δεν θα σας παρακολουθήσω.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Θα δούμε τα Πρακτικά!

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Σε ό,τι δε έχει σχέση με τις ενέργειες στις οποίες αναφέρεστε, υπάρχουν προανακρίσεις σε εξέλιξη και σχετικές δικογραφίες. Σε κάθε περίπτωση, δεν παρέχουμε φύλαξη σε πρόσωπα, παρέχουμε φύλαξη, όπως είπα, για συγκεκριμένο χρονικό διάστημα σε εγκαταστάσεις, διότι έτσι κρίθηκε από την αρμόδια γνωμοδοτική επιτροπή.

Ωστόσο, σε αυτήν την τοποθέτησή μου θα ήθελα να σταθώ στο μήνυμα που εκπέμπεται για τη στελέχωση της Διεύθυνσης Ασφάλειας Καβάλας, μέσα από μία πέρα για πέρα ατεκμηρίωτη άποψη, ότι δήθεν αυτή είναι υποστελεχωμένη με επακόλουθο την όξυνση του αισθήματος ανασφάλειας των πολιτών.

Τα στοιχεία, λοιπόν, μαρτυρούν κάτι πολύ διαφορετικό. Ενώ το σύνολο των οργανικών θέσεων της εν λόγω Διεύθυνσης της Αστυνομίας παραμένει από το 2018 σταθερό, εντούτοις υπάρχει σταδιακή αύξηση στην επάνδρωσή της από το 2019 έως και σήμερα, με αποτέλεσμα αυτή τη στιγμή που μιλάμε να υπηρετούν εκεί τριάντα άτομα περισσότερα από το 2018.

Ταυτόχρονα, όσον αφορά τη Διεύθυνση Αστυνομίας Καβάλας, προκηρύσσεται ανελλιπώς από το 2019 έως και σήμερα ικανός αριθμός κενών οργανικών θέσεων προς πλήρωση, κατά τις τακτικές, αλλά και συμπληρωματικές μεταθέσεις, που πραγματοποιούνται ετησίως και σε σχέση με άλλες διευθύνσεις της Αστυνομίας της επικράτειας. Αντίστοιχο ενδιαφέρον αποτυπώνεται και μέσα από ένα πλέγμα διαρκών πρωτοβουλιών, που αναλαμβάνουμε, με στόχο την ενίσχυση της υλικοτεχνικής υποδομής και των μέσων που έχουν στη διάθεσή τους τα στελέχη της Ελληνικής Αστυνομίας στην εν λόγω Διεύθυνση της Αστυνομίας.

Συνολικά, λοιπόν, από τον Αύγουστο του 2019 έως σήμερα έχουν κατανεμηθεί μεταξύ άλλων τριάντα δύο οχήματα διαφορετικών τύπων, αλεξίσφαιρα γιλέκα, θερμικές κάμερες, κράνη μοτοσικλετιστών, καθώς και είδη υπηρεσιακού ρουχισμού και προστασίας. Συνεπώς, προκαλεί τουλάχιστον απορία η απόπειρα να σκιαγραφηθεί μια εικόνα δήθεν κυβερνητικής αδιαφορίας και εγκατάλειψης προς την εν λόγω Διεύθυνση της Αστυνομίας.

Θα μου επιτρέψετε να μην παρακολουθήσω μια τέτοια προσπάθεια, η οποία το μόνο που αναδεικνύει είναι την πάγια πλέον αγωνιώδη προσπάθεια ορισμένων να κερδίσουν ένα παιχνίδι εφήμερων πολιτικών εντυπώσεων, στο οποίο αδυνατούν να αντιληφθούν ότι είναι οι μόνοι συμμετέχοντες.

Ολοκληρώνοντας και σε ό,τι αφορά την επίκληση δημοσκοπικών απεικονίσεων σχετικά με το ότι οι πολίτες αισθάνονταν περισσότερο ασφαλείς επί διακυβέρνησης ΣΥΡΙΖΑ, θα συνιστούσα περισσότερη προσοχή στην ανάγνωση και τη μελέτη τους προς αποφυγή διατύπωσης ατεκμηρίωτων διαπιστώσεων και συμπερασμάτων.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

Η δεύτερη με αριθμό 935/8-7-2021 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Ανάπτυξης και Επενδύσεων, με θέμα: «Όχι στο κλείσιμο του μοναδικού καταστήματος τράπεζας του Δήμου Αμφίπολης» δεν συζητείται λόγω αναρμοδιότητας.

Προχωράμε, λοιπόν, στην τελευταία για σήμερα, δηλαδή στη δεύτερη με αριθμό 940/12-7-2021 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Χαρούλας (Χαράς) Καφαντάρη προς τον Υπουργό Προστασίας του Πολίτη, με θέμα: «Ανάγκη ενίσχυσης τμημάτων Ενδοοικογενειακής Βίας της Ελληνικής Αστυνομίας (ΕΛΑΣ)».

Και για να μη λέμε μόνο τα αρνητικά, αυτή η επίκαιρη ερώτηση, κύριε Γραμματέα, έχει πληρότητα, συντομία και σαφήνεια. Αφού είπα πριν κάτι, θα πρέπει να λέμε και τα σωστά. Έτσι πρέπει να είναι οι επίκαιρες.

Ορίστε, κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, κύριε Υπουργέ, είναι πραγματικά γνωστό τοις πάσι ότι οι γυναικοκτονίες, τα θύματα, η ενδοοικογενειακή βία, η παράνομη διακίνηση ανθρώπων και η έμφυλη βία έχουν αυξηθεί ιδιαίτερα. Αυτό, άλλωστε, λένε και τα συγκεκριμένα στοιχεία. Φοβάμαι -εδώ πρέπει όλοι να έχουμε έναν στόχο- μη γίνουν καθημερινότητα, διότι σοκάρουν την ελληνική κοινωνία. Μάλιστα, το τελευταίο γεγονός με τη δεκαοκτάχρονη στην Ηλιούπολη -δεν είναι αυτό το θέμα της επίκαιρης- έβγαλε για άλλη μια φορά στην επιφάνεια το πώς λειτουργεί η Ελληνική Αστυνομία, πώς αντιμετωπίζει τα συγκεκριμένα ζητήματα και κατά πόσο εμπνέει εμπιστοσύνη σε ένα θύμα να προχωρήσει και να καταγγείλει κάτι τέτοιο.

Τα θέματα της έμφυλης και της ενδοοικογενειακής βίας είναι ζητήματα οριζόντια σε όλες τις κοινωνικές τάξεις. Είναι ένα πολύ βαθύ κοινωνικό θέμα και ως τέτοιο βαθύ κοινωνικό θέμα πρέπει να αντιμετωπιστεί. Πολλά τα παραδείγματα τα τελευταία χρόνια, όπως στη Ρόδο, στις Μηλιές του Βόλου, στην Αγία Βαρβάρα της δυτικής Αθήνας και πρόσφατα στα Γλυκά Νερά. Όμως και η υπόθεση αυτή στην Ηλιούπολη με τη δεκαενιάχρονη, μία υπόθεση η οποία είναι σε εξέλιξη, έβγαλε πολλά ζητήματα για τη λειτουργία της ΕΛΑΣ, αλλά και για τη σιγή της Κυβέρνησης. Σας ακούσαμε και στην προηγούμενη επίκαιρη ερώτηση, στην οποία απαντήσατε εκπροσωπώντας την Κυβέρνηση και το Υπουργείο.

Ο ΣΥΡΙΖΑ, έγκαιρα είχε και έχει αντιληφθεί αυτό το ζήτημα και γι’ αυτό τον Απρίλιο του 2019 έβγαλε το π. δ. 37/2019, το οποίο αφορά τη δημιουργία τμημάτων ενδοοικογενειακής βίας μέσα στην Ελληνική Αστυνομία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ο κ. Xρυσοχοΐδης τον Νοέμβρη του 2019, που είχε γίνει Υπουργός με τη Νέα Δημοκρατία, είπε ότι θα το ενισχύσει.

Όμως ποια είναι η πραγματικότητα, κύριε Υπουργέ, μέχρι σήμερα; Η πραγματικότητα μέχρι σήμερα είναι ότι τα τμήματα αυτά λειτουργούν ως επιτελικά τμήματα, συλλέγουν κάποια στατιστικά στοιχεία. Θα ήθελα να μας δώσετε τα στατιστικά στοιχεία. Εκτιμώ και ξέρω ότι δεν υπάρχουν. Εμείς, όμως, τα ζητάμε. Μακάρι να υπάρχουν. Οι δε αστυνομικοί και το προσωπικό το οποίο εργάζεται στα συγκεκριμένα τμήματα δεν διεξάγουν προανάκριση. Κρατούν τα στατιστικά στοιχεία όπως είπα. Επίσης, είναι υπαγόμενα στη Διεύθυνση Αστυνόμευσης και όχι στη Διεύθυνση Ασφάλειας. Εσείς που προέρχεστε από την Ελληνική Αστυνομία καταλαβαίνετε τη διαφορά, κύριε Υπουργέ.

Στις 26 Νοεμβρίου του 2020 πενήντα τρείς ή πενήντα έξι -δεν θυμάμαι ακριβώς- Βουλευτές του ΣΥΡΙΖΑ κατέθεσαν ερώτηση γι’ αυτά τα τμήματα. Η απάντηση του Υπουργείου σας ήταν ότι λειτουργούν, ότι εκπαιδεύονται οι αστυνομικοί, ότι εννιακόσιοι έχουν περάσει κάποια σεμινάρια.

Ερχόμαστε τώρα στις 25 Ιουνίου σε επίκαιρη επερώτηση του ΣΥΡΙΖΑ - Προοδευτική Συμμαχία για την έμφυλη βία. Στη συζήτηση τέθηκε και το θέμα -και εγώ προσωπικά είχα τοποθετηθεί στο θέμα- τι γίνεται με αυτά τα τμήματα στην Ελληνική Αστυνομία. Η απάντηση από την αρμόδια για την οικογένεια και το δημογραφικό Υφυπουργό βέβαια δεν ήταν ικανοποιητική. Είπε πάλι τα ίδια, ότι εννιακόσια αστυνομικοί πέρασαν από σεμινάρια, ότι υπάρχει συνεργασία με τη Γενική Γραμματεία Ισότητας κ.λπ..

Όμως, κύριε Υπουργέ, έπρεπε να γίνουν όλα αυτά, έπρεπε να καταθέσω την ερώτηση τη Δευτέρα στις 12 του μήνα, ώστε στις 14 του μήνα ο κ. Χρυσοχοΐδης -ήσασταν και εσείς παρών- στο Περιστέρι να κάνει εκδήλωση και να ανακοινώσει για άλλη μια φορά ότι θα ενισχύσει τα τμήματα για την ενδοοικογενειακή βία και ότι σε ένα Τμήμα Ασφαλείας στο Περιστέρι θα κάνει μία πιλοτική εφαρμογή για τη δυτική Αθήνα. Όμως από την άλλη μεριά υπήρξε και το περιστατικό αυτό της Ηλιούπολης, υπήρξε και η σημαντική εξέλιξη στο Ευρωπαϊκό Κοινοβούλιο, όπου έγινε δεκτή η εισήγηση σε αρμόδιες επιτροπές Ευρωπαϊκού Κοινοβουλίου από την Έλενα Κουντουρά, την Ευρωβουλευτή μας, να υπάρξει συγκεκριμένη πολιτική της Ευρωπαϊκής Ένωσης ολιστική που να καλύπτει τα θύματα ενδοοικογενειακής βίας, προτείνοντας και συγκεκριμένα μέτρα και για τις γυναίκες και για τα παιδιά.

Και πραγματικά ερχόμαστε τώρα, κύριε Υπουργέ, και λέμε: Αργήσατε. Εγώ θεωρώ ότι είναι όντως σε θετική κατεύθυνση η εξαγγελία να ενισχυθούν και να γίνουν αυτά τα τμήματα. Όμως πρέπει να είναι αποσαφηνισμένη η διαδικασία, να είναι εκπαιδευμένοι οι εργαζόμενοι αστυνομικοί εκεί, να είναι αποκλειστικής απασχόλησης και τέλος πάντων να διεξάγουν προανάκριση, ούτως ώστε να μπορούν και τα θύματα να νιώθουν εμπιστοσύνη να προσφύγουν και να μην έχουμε αυτά που βλέπουμε, όπως εξελίσσεται η υπόθεση της Ηλιούπολης. Γι’ αυτόν το λόγο θα θέλαμε κάτι πιο συγκεκριμένο και κάποια δέσμευση από την πλευρά σας.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, το ζήτημα που θίγεται μέσα από την υπό συζήτηση επίκαιρη ερώτηση απασχολεί το Υπουργείο Προστασίας του Πολίτη, την Κυβέρνηση αλλά και ευρύτερα την κοινωνία, όχι μόνο υπό το πρίσμα εξέτασης του τραγικού συμβάντος της δεκαοκτάχρονης στην Ηλιούπολη, αλλά μέσα από μια ευρύτερη σκοπιά ενός κοινωνικού φαινομένου το οποίο λαμβάνει άκρως ανησυχητικές διαστάσεις.

Πρόκειται ωστόσο για ένα ζήτημα στο οποίο δεν χωρούν πολιτικοί διαγκωνισμοί, αλλά μία συλλογική προσέγγιση από όλες τις πολιτικές δυνάμεις του τόπου, με στόχο την προστασία, την υποστήριξη και την αποτελεσματική διαχείριση αυτών των θλιβερών περιστατικών.

Τούτου δοθέντος θα ήθελα να παράσχω ορισμένες διευκρινίσεις σε μία σειρά αιτιάσεων που διατυπώνονται μέσα από την εν λόγω επίκαιρη ερώτηση σχετικά με την υπαγωγή των γραφείων αντιμετώπισης ενδοοικογενειακής βίας, καθώς επίσης και για τον ρόλο και τις αρμοδιότητες των στελεχών της Ελληνικής Αστυνομίας που υπηρετούν σε αυτά.

Ο περιορισμός του ρόλου του τμήματος, αλλά και των γραφείων αντιμετώπισης ενδοοικογενειακής βίας σε επιτελικό και μόνον επίπεδο απορρέει αποκλειστικά από τις διατάξεις του π. δ. 37/2019 που υιοθετήθηκε πριν αναλάβει τη διακυβέρνηση της χώρας η Νέα Δημοκρατία όπως και εσείς αναφέρατε. Ομοίως και η υπαγωγή αυτών των γραφείων στα επιτελεία των Γενικών Αστυνομικών Διευθύνσεων Αττικής και Θεσσαλονίκης, των γενικών περιφερειακών αστυνομικών διευθύνσεων και των διευθύνσεων αστυνομίας της χώρας.

Σε ό,τι αφορά δε την επισήμανσή σας αναφορικά με την κατ’ αποκλειστικότητα ενασχόλησή τους με ζητήματα πρόληψης και αντιμετώπισης ενδοοικογενειακής βίας, θα ήθελα να υπογραμμίσω ότι στο προαναφερθέν προεδρικό διάταγμα δεν υπάρχει σχετική πρόβλεψη, καθώς δεν γίνεται ρητή αναφορά σε αυτά. Βάσει των κείμενων διατάξεων, λοιπόν, οι αρμοδιότητες που κατανέμονται στα γραφεία αντιμετώπισης ενδοοικογενειακής βίας δεν σχετίζονται με την επιχειρησιακή ανταπόκριση και την άσκηση προανακριτικών καθηκόντων, αρμοδιότητες οι οποίες εντάσσονται στο πεδίο λειτουργιών των αστυνομικών τμημάτων της επικράτειας και των τμημάτων ασφαλείας.

Η κατανομή αυτή, που εκ του περιεχομένου της υπό συζήτηση επίκαιρης ερώτησης, συμπεραίνω ότι αξιολογείται ως αναποτελεσματική δεν συνιστά απόρροια κάποιας νομοθετικής πρωτοβουλίας της σημερινής Κυβέρνησης, αλλά πηγάζει από ένα προεδρικό διάταγμα υιοθετηθέν κατά τη θητεία της προηγούμενης κυβέρνησης.

Για να είμαστε όμως αντικειμενικοί, ήταν θετικό το προεδρικό διάταγμα και γι’ αυτό το διατηρούμε, το εφαρμόζουμε και το βελτιώνουμε. Σε κάθε περίπτωση όμως αναγνωρίζω ότι δεν θα ήταν και τόσο εύκολο αυτές οι υπηρεσίες από συστάσεώς τους να λάβουν και αμιγώς επιχειρησιακή ετοιμότητα διότι δεν υπήρχε και το κατάλληλο εξειδικευμένο αστυνομικό προσωπικό για να προχωρήσει σε τέτοια επιχειρησιακή δράση.

Σε ό,τι αφορά τα τμήματα αντιμετώπισης ενδοοικογενειακής βίας της Διεύθυνσης Γενικής Αστυνόμευσης του Αρχηγείου της Ελληνικής Αστυνομίας, καθώς και τα αντίστοιχα γραφεία που λειτουργούν στις κατά τόπους γενικές περιφερειακές αστυνομικές διευθύνσεις, στις γενικές αστυνομικές διευθύνσεις και στις διευθύνσεις αστυνομίας της χώρας, οι αρμοδιότητές τους περιγράφονται αναλυτικά στο έγγραφο που καταθέτω στα Πρακτικά.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σχετικά με την καταλληλότητα του προσωπικού που υπηρετεί συνολικά στις εν λόγω δομές της Ελληνικής Αστυνομίας, που είναι επιφορτισμένες με την αντιμετώπιση της ενδοοικογενειακής βίας, θα ήθελα να υπογραμμίσω ότι, αν και πάλι δεν προβλέπεται ρητά από το π. δ. 37/2019, σε επίπεδο Αρχηγείου Ελληνικής Αστυνομίας, όσο και σε περιφερειακό επίπεδο καταβάλλεται προσπάθεια και έχει επιτευχθεί σε σημαντικό βαθμό αυτές να στελεχώνονται από απόφοιτους ανθρωπιστικών επιστημών. Ταυτόχρονα, έχει ζητηθεί και επιδιώκεται η αποφυγή αντικατάστασης του ορισθέντος προσωπικού με στόχο την εύρυθμη και ομαλή λειτουργία του τμήματος και των εν λόγω γραφείων που χειρίζονται ένα τόσο ευαίσθητο θέμα.

Ολοκληρώνοντας την αρχική μου τοποθέτηση θα ήθελα να επισημάνω ότι η πολιτική και φυσική ηγεσία του Υπουργείου Προστασίας του Πολίτη, έχοντας μελετήσει σε βάθος αλλά και διαπιστώσει στο επιχειρησιακό πεδίο συγκεκριμένα αδύναμα σημεία τού εν λόγω προεδρικού διατάγματος προβαίνει ήδη στις αναγκαίες ενέργειες συμπλήρωσης ατελειών, αλλά και θεραπείας αυτών των αδυναμιών, στα οποία θα αναφερθώ και θα αναπτύξω στη συνέχεια της τοποθέτησής μου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Πρώτα απ’ όλα είναι θετικό ότι αναγνωρίζετε ότι ο ΣΥΡΙΖΑ στο σοβαρό αυτό ζήτημα που δεν είναι ζήτημα των τελευταίων τριών ή πέντε χρόνων -η έμφυλη και η ενδοοικογενειακή βία οξύνεται- πήρε την πρωτοβουλία για την έκδοση του προεδρικού διατάγματος. Αναφέρω ότι αυτό έγινε τον Απρίλη του 2019 και τον Ιούλιο, όπως ξέρετε, είχαμε εκλογές.

Όσον αφορά τον δικό σας ρόλο ως Κυβέρνηση, το είχε αναγγείλει -το είπα και πριν- ο κ. Χρυσοχοΐδης από τον Νοέμβρη του 2019. Από τότε μέχρι σήμερα τι έγινε;

Κύριε Υπουργέ, ήμασταν σε ένα μακρύ lockdown από πέρυσι το καλοκαίρι. Τα στατιστικά στοιχεία που δίνει η Ελληνική Αστυνομία λένε ότι το 2019 –Μάρτης, Απρίλης, Μάης- αντιμετωπίστηκαν από την Ελληνική Αστυνομία, δηλαδή, προσέφυγαν χίλια διακόσια ογδόντα επτά άτομα. Την αντίστοιχη περίοδο του 2020 με το lockdown, το οποίο δημιούργησε καταστάσεις και τα στοιχεία λένε ότι αυξήθηκε και η ενδοοικογενειακή βία κατά 20%, χίλια εκατόν τρία άτομα. Λιγότερα! Αυτό τι δείχνει; Αυτό δείχνει έλλειψη εμπιστοσύνης ενός θύματος ή κάποιου που υφίσταται τη βία -έμφυλη βία στην οικογένεια- να προσφύγει στο Αστυνομικό Τμήμα.

Την ίδια περίοδο, όμως, στο lockdown οι κλήσεις στις γραμμές SOS –που το ξέρετε, με τη Γενική Γραμματεία Ισότητας κ.λπ., που δημιουργήθηκαν εδώ και χρόνια και συνέβαλε και ο ΣΥΡΙΖΑ σε αυτό- τετραπλασιάστηκαν. Αυτό είναι ένα σοβαρό ζήτημα και φάνηκε και με την υπόθεση της Ηλιούπολης κατά πόσο μπορεί να νιώθει εμπιστοσύνη και άφοβα ένα θύμα να πάει στο Αστυνομικό Τμήμα και να ζητήσει καταφύγιο.

Θα είμαι συγκεκριμένη. Πρώτα από όλα, εξειδικευμένο προσωπικό. Δεν αρκούν οι εξαγγελίες. Ψυχολόγοι, κοινωνικοί λειτουργοί. Θα έλεγα και θα τολμούσα –προσωπική άποψη- σε μεγάλο ποσοστό τα τμήματα αυτά να στελεχωθούν με γυναίκες. Από την άλλη μεριά, συγκεκριμένα μέτρα τα οποία πρέπει να παρθούν από εδώ και πέρα για το πώς θα λειτουργήσουν αυτά τα τμήματα και αν δεν προβλεπόταν, όπως λέτε, το να κάνουν προανάκριση, τώρα πρέπει να μπουν σε αυτήν τη διαδικασία. Μόνο έτσι, αν έρθει ο αστυνομικός –άντρας ή γυναίκα- σε επαφή με το θύμα, του μιλήσει και μπορέσει να το κατευθύνει για το τι θα κάνει μετά –μιλάμε για δομές, μιλάμε για ξενώνες, μιλάμε για όλα αυτά, αλλά και σε συνεργασία με την Γραμματεία Ισότητας- τότε μόνο θα νιώσει το θύμα –να το πω έτσι- εμπιστοσύνη να προσφύγει.

Αυτό το μεγάλο κοινωνικό θέμα πρέπει να το αντιμετωπίσετε και να δώσετε τη δέουσα βαρύτητα. Φοβάμαι ότι όλο αυτό το διάστημα ο κ. Χρυσοχοΐδης κάνει πανεπιστημιακές αστυνομίες και άλλες ομάδες –«Οδός», «Πάνθηρες» κ.λπ.- θέματα που έχουν να κάνουν με την καταστολή και μόνο και όχι την προστασία και την ασφάλεια του πολίτη. Γιατί μια βόλτα στα αστυνομικά τμήματα –εσείς πρέπει να το ξέρετε, προέρχεστε και από το συγκεκριμένο Σώμα- είναι αποψιλωμένα από προσωπικό. Όχι για ενδοοικογενειακή βία, για απλά περιστατικά, για περιπολίες που πρέπει να γίνονται στις γειτονιές. Δεν υπάρχει προσωπικό. Πήρατε καινούρια αυτοκίνητα –θετικό να αλλάξει ο στόλος- αλλά ποιος θα τα οδηγεί; Υπάρχει προσωπικό; Όχι, λοιπόν, στην καταστολή αλλά στην πρόληψη.

Το θέμα των τμημάτων ενδοοικογενειακής βίας που θα αντιμετωπίζουν την έμφυλη βία στην οικογένεια, αλλά και γενικότερα πρέπει να είναι μια βασική διεύθυνση και βασικό στοιχείο της Ελληνικής Αστυνομίας, αν θέλει να αποκτήσει πραγματικά την εμπιστοσύνη του κόσμου που λυπάμαι, αλλά έχει κλονιστεί σοβαρά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Ο κύριος Υπουργός έχει τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Όπως επεσήμανα και κατά την αρχική μου τοποθέτηση, η φυσική και πολιτική ηγεσία του Υπουργείου Προστασίας του Πολίτη επιχειρούν μια αλυσίδα συνδυασμένων πρωτοβουλιών σχεδιασμού και υλοποίησης που εδράζεται σε δυο βασικούς άξονες. Αφ’ ενός, τη σύσταση εξειδικευμένων γραφείων σε εκείνο το διοικητικό επίπεδο αστυνομικών υπηρεσιών που θα εξασφαλίζει την αναγκαία εγγύτητα στις τοπικές κοινωνίες, ώστε θύματα να μπορούν μέσα σε ένα περιβάλλον προστασίας και αποτελεσματικής διαχείρισης να εμπιστευτούν το κατάλληλα καταρτισμένο αστυνομικό προσωπικό που θα βρίσκεται δίπλα τους και να αναφέρουν περιστατικά ενδοοικογενειακής βίας αφ’ ετέρου, τον εμπλουτισμό και την ενίσχυση του μηνύματος που ήδη εκπέμπουμε ως πολιτεία και ειδικότερα ως υπηρεσία της Ελληνικής Αστυνομίας.

Στην κατεύθυνση αυτή, σε συνέχεια και της ιδιαίτερα ενδιαφέρουσας εκδήλωσης που πραγματοποιήθηκε προχθές από κοινού, μεταξύ του Υπουργείου Προστασίας του Πολίτη και του Υπουργείου Εργασίας και Κοινωνικών Υποθέσεων στο Περιστέρι, την οποία τίμησε με την παρουσία της η Πρόεδρος της Δημοκρατίας κ. Σακελλαροπούλου, θα ήθελα να σας ενημερώσω για τη δημιουργία πιλοτικών γραφείων σε αστυνομικά τμήματα, όπου εξειδικευμένο και εκπαιδευμένο προσωπικό θα δέχεται τις καταγγελίες και θα υποδέχεται τα θύματα ενδοοικογενειακής βίας.

Επεκτείνουμε με αυτόν τον τρόπο για πρώτη φορά την εξειδικευμένη αντιμετώπιση του φαινομένου πέραν του επιτελικού και σε επιχειρησιακό επίπεδο. Η διαδικασία δημιουργίας αυτών των γραφείων θα ξεκινήσει πιλοτικά σε ένα αστυνομικό τμήμα, σε κάθε διεύθυνση αστυνομίας Αττικής, ενώ για την επιλογή τους συνεκτιμήθηκε πλήθος κριτηρίων, μεταξύ των οποίων είναι φυσικά και ο αριθμός καταγγελιών που καταγράφονται κατά τόπους. Το πρώτο πιλοτικό γραφείο θα δημιουργηθεί στη δυτική Αττική και πιο συγκεκριμένα στο Περιστέρι.

Αναφορικά με την περαιτέρω διεύρυνση του κατάλληλα καταρτισμένου στελεχιακού δυναμικού της Ελληνικής Αστυνομίας που θα διαχειρίζεται ολιστικά τις υποθέσεις ενδοοικογενειακής βίας, έχουν ληφθεί σημαντικές πρωτοβουλίες ανάπτυξης εκπαιδευτικών δράσεων που αφορούν τα στελέχη της Ελληνικής Αστυνομίας.

Θα καταθέσω για την οικονομία του χρόνου έγγραφο που αποτυπώνεται πλήθος εκπαιδεύσεων σε θέματα αντιμετώπισης ενδοοικογενειακής βίας, όπου διαφαίνεται εμπράκτως η βούλησή μας για διαρκή επιμόρφωση αστυνομικών στελεχών στα θέματα αυτά.

Πολύ συνοπτικά, όμως, επιτρέψτε μου να κάνω μια αναφορά, ότι εννιακόσιοι δυο αστυνομικοί, εβδομήντα δυο στελέχη των υπηρεσιών αντιμετώπισης εγκλημάτων βίας και οκτακόσιοι τριάντα αξιωματικοί υπηρεσίας παρακολούθησαν το εκπαιδευτικό πρόγραμμα «HELP» του Συμβουλίου της Ευρώπης.

Επίσης, εκατόν σαράντα τέσσερις αστυνομικοί με τηλεκπαίδευση παρακολούθησαν τη νέα εφαρμογή στα καθήκοντα για τις αρμοδιότητες των γραφείων της αντιμετώπισης εγκλημάτων βίας.

Ενενήντα εννέα αστυνομικοί παρακολούθησαν ειδικά σεμινάρια της Ευρωπαϊκής Αστυνομικής Ακαδημίας CEPOL, αλλά λεπτομέρειες αναφέρονται στο έγγραφο το οποίο καταθέτω.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά τον πρώτο, όπως προανέφερα, άξονα των πρωτοβουλιών μας αναπτύσσουμε ένα πλούσιο πλέγμα δράσεων που στόχο έχουν μια πλήρη και πολυεπίπεδη ενημέρωση συναρμόδιων φορέων και Υπουργείων, καθώς και της κοινωνίας των πολιτών, γύρω από το φαινόμενο της ενδοοικογενειακής βίας σε όλο το εύρος των πληθυσμιακών ομάδων, με στόχο τη σύγκληση και την από κοινού πολυεπίπεδη αντιμετώπιση αυτού του φαινομένου.

Στο πλαίσιο αυτό καταθέτω ένα ακόμη έγγραφο στο οποίο απεικονίζονται ενδεικτικά τέτοιες δράσεις, καθώς επίσης και την πρώτη ετήσια έκθεση της Ελληνικής Αστυνομίας για την ενδοοικογενειακή βία σε ψηφιακή μορφή.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, καθώς και ψηφιακό μέσο αποθήκευσης (usb stick) με την προαναφερθείσα έκθεση, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιτρέψτε μου να αναφέρω και δυο τρία στοιχεία τα οποία θα διευκολύνουν σημαντικά τη σημερινή μας συζήτηση.

Στο πλαίσιο των συνεργασιών που προανέφερα με τους φορείς, έχουμε αναπτύξει συγκεκριμένες δράσεις. Συνοπτικά, έχουμε υπογράψει συμφωνητικό συνεργασίας με την Ιερά Αρχιεπισκοπή Αθηνών. Υπήρξε συνδιοργάνωση διαδικτυακού εργαστηρίου με την πρεσβεία της Μεγάλης Βρετανίας ειδικά για το θέμα αυτό που όπως γνωρίζετε υπάρχει πολύ μεγάλη εμπειρία και τεχνογνωσία στις αρμόδιες αστυνομικές αρχές και φορείς του Ηνωμένου Βασιλείου που χειρίζονται θέμα ενδοοικογενειακής βίας. Συγγραφή μέρους εγχειριδίου που πραγματεύεται τις μορφές βίας σε βάρος ανηλίκων προσφύγων μεταναστών. Συμμετοχή σε διαδικτυακό σεμινάριο της Ευρωπαϊκής Αστυνομικής Ακαδημίας CEPOL για την προστασία των ανηλίκων προσφύγων μεταναστών από μορφές βίας. Κατάρτιση εκπαιδευτικού υλικού για την πραγματοποίηση διαλέξεων στις σχολικές κοινότητες, το οποίο είναι έτοιμο και πρόκειται να τύχει της έγκρισης του Υπουργείου Παιδείας για να μπορέσει να διδάσκεται στα σχολεία.

Κύριε Πρόεδρε, κυρίες και κύριοι Βουλευτές, το φαινόμενο της ενδοοικογενειακής βίας, καθώς και η αποτελεσματική αντιμετώπισή του συνιστούν έναν ικανό λόγο, ώστε όλες οι πολιτικές δυνάμεις της χώρας μαζί με την κοινωνία να ορθώσουμε ένα πλέγμα ισχυρής προστασίας απέναντι στα θύματα που βίωσαν ή εξακολουθούν να βιώνουν μια τόσο τραυματική εμπειρία.

Επιτρέψτε μου, επίσης, στο σημείο αυτό να σας πω ότι τα στατιστικά στοιχεία των ετών 2019-2020 δείχνουν ότι για το 2019 ένα ποσοστό της τάξης του 85% είναι δράστες άνδρες και ένα ποσοστό 15% είναι γυναίκες. Όσον αφορά τα θύματα, με βάση τα στοιχεία του 2019, το 75% είναι γυναίκες και το 25% είναι άντρες.

Το 2020, έχουμε δράστες 82% άνδρες και 18% γυναίκες και θύματα 73% γυναίκες και 27% άντρες. Επίσης, παρατηρούμε ότι το 2020 έχουμε εκατόν ενενήντα δύο περισσότερα περιστατικά, τα οποία έχουν αναφερθεί και καταγγελθεί στις αστυνομικές αρχές, σε σχέση με το 2019. Προσπαθούμε ν’ αναλύσουμε σε βάθος τους λόγους. Ένα μέρος οφείλεται στις συνθήκες που η ίδια η πανδημία έχει δημιουργήσει, αλλά και ένα άλλο μέρος στο ότι με την προσπάθεια που γίνεται να ενθαρρυνθούν τα θύματα να καταγγέλλουν τις πράξεις αυτές στις αρχές φαίνεται ότι έχουμε θετικά αποτελέσματα και αρχίζει και αποδίδει.

Θα σας δώσω ορισμένα στατιστικά στοιχεία για το 2020. Η Ελληνική Αστυνομία, οι υπηρεσίες της επελήφθησαν σε πέντε χιλιάδες τετρακόσιες δεκατρείς υποθέσεις. Είχαμε πέντε χιλιάδες οκτακόσια εννιά θύματα. Από αυτά, οι γυναίκες ήταν τέσσερις χιλιάδες διακόσιες σαράντα τρεις και οι άντρες χίλιοι πεντακόσιοι εξήντα έξι. Δράστες: πέντε χιλιάδες εξακόσιοι είκοσι. Γυναίκες: εννιακόσιες δεκαεπτά δράστιδες. Άντρες: τέσσερις χιλιάδες εξακόσιοι τριάντα τρεις.

Τα στοιχεία λοιπόν αυτά δεικνύουν ότι το θέμα της ενδοοικογενειακής βίας απαιτεί γενναίες λύσεις, αμεσότητα και αποφασιστικότητα, ώστε το μήνυμα που θα εκπέμψουμε να είναι ισχυρό προς όλες τις κατευθύνσεις. Είμαστε εδώ, όλοι μαζί δίπλα σε όλα τα θύματα ενδοοικογενειακής βίας που με γενναιότητα έρχονται να ζητήσουν ασπίδα προστασίας και στήριξη από την Ελληνική Αστυνομία και την πολιτεία. Είμαστε εδώ, όλοι μαζί απέναντι στους θύτες, με εμπιστοσύνη στις αρχές επιβολής του νόμου ότι θα οδηγήσουν τους δράστες ενώπιον της δικαιοσύνης. Το μήνυμά μας είναι: «Σπάστε τη σιωπή. Έχετε φωνή. Είμαστε δίπλα σας και σας στηρίζουμε».

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 10.58΄ λύεται η συνεδρίαση για τη Δευτέρα 19 Ιουλίου 2021 και ώρα 16.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**